	[bookmark: _GoBack]RAPORTI I VLERËSIMIT TË NDIKIMIT 

	EMËRTIMI I PROPOZIMIT TË POLITIKËS 
	Projekt  “Për disa shtesa dhe ndryshime në Ligjin nr. 152/2013 “Për nëpunësin civil”, të ndryshuar”

	MINISTRIA UDHËHEQËSE  
	Ministri i Shtetit për Administratën Publike dhe Antikorrupsionin 

	FAZA E POLITIKËS/VLERËSIMIT TË NDIKIMIT
	Zhvillim/Konsultim/Finale

	BURIMI I PROPOZIMIT TË POLITIKËS
	I brendshëm

	DIREKTIVË/RREGULLORE E BE-së 
	   
       

	PUBLIKIMET DHE STRATEGJITË E LIDHURA
	Udhërrëfyesi për reformën në administratën
publike 2023–2030, miratuar me Vendimin  
Nr. 737, datë 13.12.2023 të Këshillit të Ministrave 

Strategjia Ndërsektoriale e Reformës në Administratën Publike 2025-2030, Miratuar me VKM nr. 472 datë 31.07.2025.


	DATA E KONSULTIMIT PUBLIK
	31.10.2025-05.12.2026

	DATA E VLERËSIMIT TË NDIKIMIT 
	13/10/2025

	A E KA SHQYRTUAR KRYEMINISTRIA VLERËSIMIN E NDIKIMIT? 
NËSE PO, JEPNI DATËN E SHQYRTIMIT
	Aktualisht në proces

	NUMRI I VLERËSIMIT TË NDIKIMIT
	Viti– ML  –  Nr. VN  

	TE DHËNA KONTAKTI 
(EMRI, E-MAIL, NUMRI I TELEFONIT TË PERSONIT TË KONTAKTIT)
	 
	

	PJESA 1: PËRMBLEDHJE EKZEKUTIVE (maksimumi 2 faqe)

	PËRKUFIZIMI I PROBLEMIT
[bookmark: PerkufizimProblemi]Cili është problemi në shqyrtim dhe cilat janë shkaqet e tij? Jepni arsyet e nevojës së ndërhyrjes së qeverisë. (jo më shumë se 10 rreshta) 

[bookmark: _Hlk241762942]Viti 2026 shënon 13 vjet të zbatimit të ligjit nr. 152/2013 “Për nëpunësin civil” (LNC). Në këtë periudhë janë regjistruar arritje të konsiderueshme në menaxhimin e shërbimit civil në Shqipëri. Këto arritje janë evidentuar nga analizat e brendshme periodike të monitorimit të zbatimit të legjislacionit, si dhe nga raportet e vlerësimit nga organizatat ndërkombëtare, përfshirë këtu Komisionin Evropian dhe OECD/SIGMA-n. Kjo e fundit, si organizata me ekspertizën më referenciale në vlerësimin e performancës së administratave publike në vendet kandidate për anëtarësim në Bashkimin Evropian, e rendit Shqipërinë të parën ndër vendet e rajonit lidhur me implementimin e një shërbimi civil të mbështetur në meritë dhe barazinë e mundësive. Ky përmirësim progresiv i performancës dhe menaxhimit të shërbimit civil në vend është pa dyshim rezultat i cilësisë së ligjit nr. 152/2013, si një ligj i përshtatur në mënyrë adekuate me sfidat e kohës së miratimit, dhe zbatimit të tij në praktikë. 

Megjithatë, 13 vitet e zbatimit të këtij ligji janë shoqëruar paralelisht me dinamika të reja në tregun kombëtar dhe global të punës, si dhe me ndryshime intensive të fotografisë së administratës publike ndër vite, si në drejtim të kapaciteteve dhe nevojave, ashtu edhe në drejtim të detyrave dhe pritshmërive.  

Në këtë drejtim, krahas arritjeve të këtyre viteve, janë identifikuar edhe disa çështje të cilat duhet të adresohen përmes ndërhyrjeve të dedikuara ligjore. 
Së pari, ligji nr. 152 krijoi një sistem të rekrutimit të përqendruar me testime në grup për institucionet e administratës shtetërore, i cili pavarësisht benefiteve, nuk rezultoi të ishte efikas në shkallën e pritshme në momentin e miratimit. Praktika e zbatimit të ligjit evidentoi se DAP konsumon shumë burime në organizimin e këtyre konkurseve dhe institucionet ndjehen të lëna jashtë këtij procesi, duke sjellë si pasojë sfida në integrimin e nëpunësve të rinj në institucione. 
Së dyti, sistemi i Trupës së Nivelit të Lartë Drejtues (TND) ka paraqitur disa probleme në praktikë. Rekrutimi në Trupë është kryer vetëm nëpërmjet metodës përjashtimore dhe asnjëherë nëpërmjet ASPA-s të parashikuar në ligj si procedura standarde e rekrutimit. Gjithashtu, menaxhimi i shportës ka rezultuar sfidues dhe garancitë për nëpunësit pjesë e TND-së kanë qenë minimale. 
Së treti, në praktikë është vënë re një dallim në kritere dhe procedura pranimi mes nëpunësve në institucionet e administratës shtetërore që aplikojnë ligjin dhe institucionet që aplikojnë Kodin e Punës, duke sjellë nevojën për një standard të unifikuar. 
Së katërti, struktura e pagës dhe procedurat e parashikuara për motivimin e nëpunësve civilë nuk kanë rezultuar efikase sipas pritshmërisë fillestare, duke pamundësuar aplikimin e procedurave stimuluese për nëpunësit me performancë të lartë në administratën publike.

Krahas analizave të brendshme të monitorimit, këto çështje janë evidentuar edhe në procesin e shqyrtimit analitik të kryer në bashkëpunim me Komisionin Evropian, si edhe në Raportin e fundit te Progresit të BE për Shqipërinë dhe në vlerësimin e fundit periodik të OECD/SIGMA, ku nevoja për përmirësimin e ligjit nr. 152/2013 është evidentuar qartazi si shkaku kryesor për këto sfida zbatimi. 

Nga të gjitha çështjet e identifikuara, grupet e prekura kryesore janë: 
i) Ministritë dhe institucionet e administratës shtetërore në përgjithësi, përfshirë Departamentin e Administratës Publike; 
ii) Institucionet e pavaruara qendrore dhe ato të pushtetit vendor; 
iii) Nëpunësit civilë dhe ata të institucioneve të administratës shtetërore që rregullohen nga Kodi i Punës, dhe
v) Qytetarët (në mënyrë indirekte si aplikantë dhe nëpunës potencialë në administratën shtetërore, si dhe si marrës të shërbimeve të administratës shtetërore).
 

	OBJEKTIVAT
[bookmark: Objektivat]Cilat janë objektivat dhe rezultatet e synuara të propozimit? (jo më shumë se 7  rreshta)

Për të adresuar mangësitë e sipërpërmendura, Qeveria Shqiptare ka parashikuar në Udhërrëfyesin për Reformën në Administratën Publike[footnoteRef:1] dhe në Strategjinë Ndërsektoriale për Reformën në Administratën Publike 2025–2030, ndërhyrje në kuadrin ligjor të shërbimit civil, përmes ndryshimit të ligjit nr. 152/2013, “Për nëpunësin civil”.   [1:  Miratuar me Vendimin e Këshillit te Ministrave Nr. 737, datë 13.12.2023.] 


Objektivi kryesor i ndërhyrjes së Qeverisë, përmes ndryshimit të politikave në këtë fushë, është përmirësimi i modelit të shërbimit civil në Shqipëri, nëpërmjet rritjes së efikasitetit të procesit të pranimit dhe përmirësimit të procedurave të menaxhimit të shërbimit civil.
Në mënyrë më specifike, ndërhyrja synon realizimin e nënobjektivave të mëposhtëm:
· Nënobjektivi 1: Rritja e efektivitetit dhe përmirësimi i procedurave të pranimit në nivelin hyrës të shërbimit civil, përmes forcimit të pjesëmarrjes së institucioneve në proces dhe organizimit të pranimit sipas kritereve specifike të pozicioneve të punës;
· Nënobjektivi 2: Zbatimi i kritereve dhe standardeve të njëjta për pranimin në nivelin hyrës, si në institucionet e administratës shtetërore që zbatojnë legjislacionin për shërbimin civil, ashtu edhe në ato që zbatojnë Kodin e Punës;
· Nënobjektivi 3: Ndryshimi i modelit të pranimit për nëpunësit e nivelit të lartë drejtues, përmes rritjes së transparencës, rekrutimit sipas kritereve specifike të pozicionit të punës, si dhe forcimit të garancive dhe mbrojtjes së tyre;
· Nënobjektivi 4: Përmirësimi i mekanizmave të motivimit të nëpunësve, përmes ndryshimit të modelit të shpërblimeve për arritjen e rezultateve të larta dhe stimulimit të përvojës në punë.
     

	OPSIONET E POLITIKAVE
Cilat janë opsionet kryesore të politikave? Duhet të bëni krahasimin e avantazheve/përfitimeve kryesore dhe të dizavantazheve/kostove të opsioneve të mundshme.  (jo më shumë se 7 rreshta)

Për të realizuar objektivat e paraqitura më sipër është e nevojshme të kryhen ndërhyrje në kuadrin ligjor ekzistues. Realizimi i objektivave nuk është i mundur me ndërhyrje jo-rregullatore, pasi LNC dhe kuadrin nënligjor në zbatim të tij është i detajuar dhe lë pak hapësirw për diskrecion menaxherial në realizimin e objektivave të mësipërme. Për më tepër, shumë nga proceset e punës duhen ndryshuar që të arrihen objektivat e parashikuara nga qeveria. Nëse Opsioni 0 do të ishte ai i status quo-së dhe i ndërhyrjes jo-rregullatore, ky opsion do të përjashtohej që në fillim.

Opsioni 1 i ndërhyrjes, do të ishtë një rishikim sipërfaqësor i ligjit ekzistues, duke ndryshuar vetëm një numër të kufizuar procesesh pune, kryesisht të fokusuar në eleminimin e rekrutimit të TND-së nëpërmjet ASPA dhe ruajtjen e modelit të rregulluar nga ligji, duke përmirësuar menaxhimin e anëtarëve të TND dhe rritur garancitë ndaj tyre. Brenda këtij opsioni, nuk do të ndryshohej rekrutimi në grup dhe mënyra e hyrjes në shërbimin civil, veçanërisht në institucionet e administratës shtetërore. Ndërhyrja do të kufizohej në përmirësime të procesit, më shumë nga ana organizative dhe e rritjes së kapaciteteve. Edhe ky opsion nuk do të mundësonte arritjen e të gjitha objektivave të synuar.

Opsioni 2 i ndërhyrjes është rishikimi tërësor i ligjit ekzistues: rishikimi i procedurës së pranimit për nivelin hyrës në SHC dhe krijimi i një procedure atestimi, së cilës do t’i nënshtrohen të gjithë kandidatët për punësim në institucionet e shërbimit civil,  si edhe në ato institucione ku marrëdhëniet e punës rregullohen nga Kodi i Punës. Kjo qasje do të sigurojë uniformitetin e procedurave dhe standardeve në të dy tipet e institucioneve të administratës publike. Institucionet do tw jenë më të përfshira në realizimin e rekrutimit, mbështetur në kërkesat specifike të pozicionit të punës, duke evituar gjeneralizmat e shkaktuara nga rekrutimi në grup. Modeli i Trupws sw Nivelit tw Lartw Drejtues do të ndryshojë tërësisht, duke filluar nga mënyra e pranimit te menaxhimi i nwpunwsve civilw të nivelit të lartë drejtues. Do të rriten garancitë dhe do të krijohet një model me mandat për drejtues të lartë. Do të ndryshohet mënyra e motivimit të nëpunësve dhe do të hapet shërbimi civil për kandidatë jashtë sistemit të karrierës.

Opsioni 2 parashikon rishikimin e procedurës së pranimit në nivelin hyrës të shërbimit civil dhe krijimin e një procedure atestimi për kandidatët që synojnë të punësohen në institucionet e shërbimit civil apo në institucionet ku marrëdhëniet e punës rregullohen nga Kodi i Punës. Synimi është të vendosen standarde të përbashkëta vlerësimi, duke u dhënë njëkohësisht institucioneve rol më të madh në përzgjedhjen e kandidatëve sipas kërkesave konkrete të pozicionit, në vend të rekrutimit në grup.

Rishikimi do të përfshijë edhe modelin e Trupës së Nivelit të Lartë Drejtues (TND), nga pranimi deri te menaxhimi i nëpunësve të këtij niveli. Parashikohet një model me mandat për drejtuesit e lartë, me garanci më të forta, si dhe ndryshimi i mekanizmave të motivimit dhe hapja e shërbimit civil për kandidatë jashtë sistemit të karrierës.

Opsioni 2 siguron arritjen e të gjitha objektivave të pwrcaktuara nga qeveria në këtë fushë. Ky është avantazhi kryesor i këtij opsioni. Ndërkohw, disavantazhi, krahasuar me opsionet e tjera, lidhet me nevojën për përshtatjen e gjerë të të gjitha akteve nënligjore të dala nga ligji dhe trajnimin e nevojshëm për zbatuesit e procedurave, të cilat do tw jenë të gjitha thuajse të reja, krahasuar me procedurat ekzistuese. Për këtë opsion do të jetë e nevojshme një fazë tranzitore më e gjatë sesa ajo qw do tw kwrkonin opsionet e tjera.
     

	ANALIZA E NDIKIMEVE
Cilat janë ndikimet e opsionit të preferuar? Kjo duhet të përshkruajë ndikimet në mënyrë sasiore  (monetare) dhe cilësore (narrative) mbi buxhetin dhe grupet e tjera të prekura. (jo më shumë se 10 rreshta)
     
Opsioni i preferuar i ndërhyrjes do të ketë ndikim në grupet kryesore të prekura, të identifikuara më sipër. Në përgjithësi, kjo ndërhyrje nuk parashikohet të sjellë pasoja financiare për grupet e synuara, duke qenë se ndryshimet kanë natyrë rregullatore dhe lidhen kryesisht me proceset e administrimit të shërbimit civil në tërësi.
Megjithatë, zbatimi i Opsionit 2 do të kërkojë përshtatjen e sistemit informatik për menaxhimin e procesit të rekrutimit, të administruar nga Departamenti i Administratës Publike (DAP), me modelin e ri të menaxhimit të procesit të pranimit. Ndikimi buxhetor i parashikuar për këtë përshtatje vlerësohet në rreth 25 milionë lekë.

Ndryshimet e parashikuara do të prekin një pjesë të publikut të interesuar për t’u bërë pjesë e shërbimit civil. Duke qenë se do të ndryshojë mënyra e pranimit në shërbimin civil, këto ndryshime do të prekin të gjithë kandidatët për punësim. Efekti i përgjithshëm i ndryshimit të procedurës së pranimit synon të jetë forcimi i parimit të meritës në procesin e rekrutimit dhe shtrirja e standardeve të njëjta në të gjitha institucionet e administratës publike, me përjashtimet e parashikuara.

Ndikimi më i drejtpërdrejtë i ndryshimeve të propozuara do të jetë mbi kategorinë e nëpunësve civilë të nivelit të lartë drejtues (TND), për të cilët procedurat e pranimit dhe të menaxhimit do të ndryshojnë tërësisht. Këto ndryshime synojnë të rrisin objektivitetin në procesin e pranimit për pozicionet e Drejtorit të Përgjithshëm dhe Drejtorit të Departamentit.

Duke qenë se ndërhyrjet e propozuara nuk parashikojnë kosto të drejtpërdrejta shtesë për grupet e prekura, përveç disa shpenzimeve tranzitore që mbulohen nga financimet ekzistuese dhe projektet e mbështetjes së jashtme, si programi “EU for Good Governance”, nuk vlerësohet e nevojshme kryerja e një analize të detajuar sasiore të ndikimit ekonomiko-financiar. Zbatimi i masave të parashikuara do të menaxhohet nga strukturat ekzistuese, brenda burimeve aktuale njerëzore dhe financiare, pa krijuar nevojën për alokime shtesë buxhetore apo rritje të kostove operacionale në afat të mesëm dhe të gjatë.

Për më tepër, në mungesë të ndryshimeve të konsiderueshme financiare në nivel operacional, ndërtimi i një modeli të detajuar sasior të analizës kosto-përfitim do të kishte vlerë të kufizuar, pasi do të kërkonte angazhimin e burimeve për analiza komplekse, pa gjeneruar domosdoshmërisht informacion shtesë me rëndësi për procesin e vendimmarrjes.

Analiza sasiore e ndikimit ekonomiko-financiar nuk mund të kryhet në këtë fazë, për shkak të mungesës së të dhënave të detajuara dhe të besueshme financiare mbi kostot dhe përfitimet konkrete që lidhen me procedurat e menaxhimit të shërbimit civil, modelin e pranimit në të dhe procedurat e motivimit. Kompleksiteti i këtyre proceseve të punës, si dhe natyra dinamike dhe politike e ndryshimeve, e vështirësojnë vlerësimin e saktë të parametrave ekonomikë, në mungesë të studimeve të mëtejshme dhe analizave të thelluara mbi burimet financiare, personelin dhe efikasitetin operacional. Për rrjedhojë, në mungesë të këtij informacioni, nuk është e mundur të realizohet një analizë e besueshme kosto-përfitim. Plotësimi i këtyre të dhënave në fazat e ardhshme do të mundësonte një vlerësim financiar më të saktë dhe të qëndrueshëm.


	ARSYETIMI I OPSIONIT TË PREFERUAR 
Shpjegoni arsyet për zgjedhjen e opsionit të preferuar. Ju lutemi jepni nëse është e mundur koston dhe përfitimin me vlerë të përcaktuar monetare. (jo më shumë se 7 rreshta)

Opsioni 2, që konsiston në një rishikim tërësor të ligjit ekzistues, është opsioni i preferuar për këtë ndërhyrje. Zbatimi i tij mundëson realizimin e të gjitha objektivave dhe nënobjektivave të përcaktuar nga Qeveria Shqiptare. Vetëm një ndryshim tërësor i procedurës së pranimit në nivelin hyrës do të mundësonte zbatimin e standardeve të ngjashme në të gjitha institucionet e administratës shtetërore, pavarësisht legjislacionit specifik që rregullon funksionimin e tyre. Ndryshimi i procedurës së pranimit dhe krijimi i një modeli rekrutimi me dy faza do të mundësojnë që të gjithë kandidatët t'i nënshtrohen fillimisht testimit të njohurive të përgjithshme minimale të nevojshme për punësim në administratën publike dhe, më pas, vlerësimit të njohurive specifike që lidhen me pozicionin përkatës të punës. Kjo qasje synon të rrisë cilësinë e kandidatëve të rekrutuar dhe të sigurojë një përshtatje më të mirë të tyre me institucionet dhe nevojat përkatëse.
Ndryshimi i modelit të pranimit dhe menaxhimit të Trupës së Nivelit të Lartë Drejtues (TND) do të mundësojë, nga njëra anë, forcimin e garancive dhe mbrojtjen më të mirë të të drejtave të nëpunësve të nivelit të lartë drejtues, krahasuar me modelin aktual, dhe, nga ana tjetër, një proces rekrutimi të orientuar drejt kërkesave specifike të pozicionit të lirë të punës. Ndarja e nëpunësve të nivelit të lartë drejtues në dy nënkategori do të mundësojë integrimin e drejtorëve të përgjithshëm dhe drejtorëve të departamenteve në sistemin e karrierës, njësoj si nëpunësit e kategorive më të ulëta. Ndërkohë, për sekretarët e përgjithshëm dhe titullarët e institucioneve të varësisë, krijimi i një modeli me mandat të kufizuar në kohë do të sigurojë stabilitet më të madh në pozicionin e punës dhe qartësi mbi vijimësinë e marrëdhënies së punës, në përputhje me kushtet e përcaktuara dhe garancitë e parashikuara për të dyja palët, nëpunësin civil dhe eprorin e tij të drejtpërdrejtë.
Për shkak të natyrës së legjislacionit në fjalë, përfitimet e ndërhyrjes së propozuar nuk mund të shprehen në vlera monetare. Ndryshimet e parashikuara pritet të kontribuojnë në rritjen e efektivitetit të institucioneve publike, përmes rekrutimit të nëpunësve më të kualifikuar dhe forcimit të motivimit të tyre. Këto përfitime mund të reflektohen në mënyrë të tërthortë në përmirësimin e rezultateve dhe efektivitetit në punë, por nuk është e mundur të kuantifikohen në terma monetarë.

	KONSULTIMI
Jepni një përmbledhje të çdo konsultimi të kryer (me kë dhe si jeni konsultuar? (jo më shumë se 5 rreshta)
Projektndryshimet ligjore u hartuan përmes një procesi të gjerë konsultimi me ministritë e linjës, institucionet e pavarura, autoritetet vendore, nëpunësit civilë, universitetet, organizatat e shoqërisë civile dhe partnerët ndërkombëtarë, përfshirë Delegacionin e Bashkimit Evropian. Procesi i konsultimit përfshiu tryeza teknike, takime me grupet e interesit, si dhe publikimin e projektligjit në portalin e konsultimit publik, nga data 31 tetor deri më 5 dhjetor 2025. Teksti u përmirësua më tej përmes shkëmbimeve të gjera teknike me OECD/SIGMA, të cilët dhanë edhe miratimin përfundimtar mbi projektpaketën.

	ZBATIMI DHE MONITORIMI
[bookmark: ZbatimiMonitorimi]Si do të organizohen zbatimi dhe monitorimi?(jo më shumë se 5 rreshta)

Ministri i Shtetit për Administratën Publike dhe Antikorrupsionin, në nivel politik, dhe Departamenti i Administratës Publike (DAP), në nivel teknik, do të jenë përgjegjës për hartimin e akteve të reja nënligjore të parashikuara, si dhe për ndryshimin e akteve nënligjore ekzistuese. Hartimi dhe miratimi i tyre do të realizohet brenda një periudhe gjashtëmujore nga hyrja në fuqi e ndryshimeve ligjore.

Paralelisht me hartimin e akteve nënligjore, do të punohet për detajimin e procedurave dhe përshtatjen e proceseve të punës në institucionet përkatëse të administratës publike, si dhe për forcimin e kapaciteteve të aktorëve të përfshirë në zbatimin e procedurave të reja, veçanërisht të nëpunësve të njësive të menaxhimit të burimeve njerëzore dhe stafit të DAP-it në tërësi. Akademia e Administratës Publike (ASPA) do të ketë një rol kyç në këtë proces. Rëndësi e veçantë do t’i kushtohet gjithashtu përshtatjes së sistemit informatik për menaxhimin e procedurave të pranimit.

Ministri i Shtetit për Administratën Publike dhe Antikorrupsionin do të raportojë pranë Këshillit të Ministrave mbi realizimin e objektivave dhe zbatimin e planit konkret të punës, sipas përcaktimeve ligjore, ndërsa Qeveria do të raportojë periodikisht në Kuvendin e Republikës së Shqipërisë mbi gjendjen e shërbimit civil në vend. Të dyja raportimet do të kryhen në bazë vjetore.

	PJESA 2: BAZA KRYESORE E ANALIZËS DHE E PROVAVE 


Historik
Jepni kontekstin e politikës.
Viti 2026 shënon 13 vjet të zbatimit të ligjit nr. 152/2013, “Për nëpunësin civil” (LNC). Gjatë kësaj periudhe janë shënuar arritje të rëndësishme dhe shërbimi civil në Shqipëri ka njohur një zhvillim të vazhdueshëm, duke përballuar me sukses edhe procesin e parë të shqyrtimit dypalësh me Komisionin Evropian. Raportet e organizatave ndërkombëtare, si dhe ato të institucioneve vendase, kanë evidentuar si arritjet, ashtu edhe sfidat e hasura gjatë këtyre viteve. Administrata publike dhe konteksti shoqëror në vitin 2025 kanë ndryshuar ndjeshëm krahasuar me vitin 2013. Këto zhvillime janë marrë në konsideratë gjatë hartimit të këtij projektligji dhe identifikimit të zgjidhjeve të propozuara.
Gjatë kësaj periudhe, vlerësimet e kryera mbi zbatimin e legjislacionit për nëpunësin civil nga Departamenti i Administratës Publike, Komisioneri për Mbikëqyrjen e Shërbimit Civil dhe Kuvendi i Republikës së Shqipërisë, në kuadër të raportimeve të Këshillit të Ministrave dhe të Komisionerit, si dhe vlerësimet dhe rekomandimet e partnerëve ndërkombëtarë, veçanërisht të OECD/SIGMA-s në kuadër të monitorimeve periodike, kanë evidentuar një sërë problematikash që kërkojnë adresim përmes ndryshimeve ligjore.
Për shkak të kompleksitetit të fushës që rregullon, LNC mbështetet në një model sipas të cilit dispozitat ligjore përcaktojnë parimet dhe procedurat kryesore, ndërsa detajimi dhe rregullimi i hollësishëm i tyre realizohet përmes akteve nënligjore. Në këtë kuadër, gjatë viteve të zbatimit të ligjit janë hartuar dhe miratuar më shumë se 10 akte nënligjore, udhëzime dhe manuale, të cilat kanë plotësuar kuadrin rregullator dhe menaxherial të parashikuar prej tij.
LNC është një ligj organik dhe nuk ka pësuar ndryshime që prej miratimit të tij. Ndërkohë, pothuajse të gjitha aktet nënligjore të miratuara në zbatim të tij janë ndryshuar, disa prej tyre edhe më shumë se një herë, për t'iu përshtatur nevojave dhe kërkesave të evidentuara gjatë zbatimit në praktikë.
Lista e plotë e akteve nënligjore paraqitet në vijim.

· VKM Nr. 109, datë 26.2.2014, “Për vlerësimin e rezultateve në punë të nëpunësve civilë” (i ndryshuar)
· VKM Nr. 115, datë 5.3.2014 "Për përcaktimin e procedurës disiplinore dhe të rregullave për krijimin, përbërjen e vendimmarrjen në komisionin disiplinor në shërbimin civil" i ndryshuar
· VKM Nr. 116, datë 5.3.2014 “Për statusin e nëpunësve dhe punonjësve aktualë që përfitojnë statusin e nëpunësit civil sipas ligjit nr. 152/2013 “Për nëpunësin civil””
· VKM Nr. 118 datë 05.03.2014 “Për procedurat e emërimit, rekrutimit, menaxhimit dhe përfundimit të marrëdhënies në shërbimin civil të nëpunësve civilë të nivelit të lartë drejtues dhe të anëtarëve të TND- së” (i ndryshuar)
· VKM Nr. 138 datë 12.03.2014 “Për rregullat e organizimit e të funksionimit të shkollës shqiptare të administratës publike dhe trajnimin e nëpunësve civilë” (i ndryshuar)”
· VKM Nr. 142, datë 12.3.2014 “Për përshkrimin dhe klasifikimin e pozicioneve të punës në institucionet e administratës shtetërore dhe institucionet e pavarura (i ndryshuar)”
· VKM Nr. 242, datë 18.3.2015 “Për plotësimin e vendeve të lira në kategorinë e ulët dhe të mesme drejtuese” (i ndryshuar)
· VKM Nr. 243, datë 18.3.2015 “Për pranimin, lëvizjen paralele, periudhën e provës dhe emërimin në kategorinë ekzekutive” (i ndryshuar)
· VKM Nr. 1037, datë 16.12.2015 “Për procedurat e vlerësimit të nëpunësve civilë, për përfitimin dhe përditësimin e njohurive shtesë”
· VKM Nr. 124, datë 17.2.2016 “Për pezullimin dhe lirimin nga shërbimi civil” (i ndryshuar)
· VKM Nr. 125, datë 17.2.2016 “Për transferimin e përkohshëm dhe të përhershëm të nëpunësve civilë”
· VKM Nr. 69, datë 3.2.2017 “Për planin vjetor te pranimit”
· VKM Nr. 833, datë 28.10.2020 “Për rregullat e hollësishme për përmbajtjen, procedurën dhe administrimin e dosjeve të personelit e të regjistrit qendror të personelit”
· VKM Nr. 586, datë 30.08.2019 “Për punësimin e përkohshëm të studentëve të ekselencës në institucionet e administratës shtetërore”.
Në kuadër të procesit të negociatave për anëtarësimin në Bashkimin Evropian, vlen të theksohet se e drejta për administrim të mirë sanksionohet në Kartën e të Drejtave Themelore të BE-së (neni 41). Qeverisja dhe administrimi i mirë, përfshirë një administratë publike funksionale dhe profesionale, përbëjnë elemente thelbësore për Shqipërinë në rrugën drejt anëtarësimit në BE. Në përputhje me kriteret e Kopenhagës, shtetet anëtare të BE-së duhet të kenë “kapacitetin administrativ dhe institucional për të zbatuar në mënyrë efektive acquis dhe aftësinë për të marrë përsipër detyrimet e anëtarësimit”.
Në këtë kontekst, dhe veçanërisht në kushtet kur Shqipëria ka hyrë në fazën e negociatave të anëtarësimit, përmirësimi dhe modernizimi i vazhdueshëm i organizimit, funksionimit dhe mekanizmave të llogaridhënies në administratën publike shqiptare marrin një rëndësi edhe më të madhe.
Për këtë qëllim, Qeveria Shqiptare ka parashikuar, në kuadër të Udhërrëfyesit për Reformën në Administratën Publike dhe Strategjisë Ndërsektoriale për Reformën në Administratën Publike 2025–2030, ndërhyrjen në kuadrin ligjor përmes ndryshimeve dhe shtesave në ligjin nr. 152/2013, “Për nëpunësin civil”.
Një administratë profesionale, e mbështetur në parimin e meritës, përbën një nga shtyllat themelore të përpjekjeve të Shqipërisë për anëtarësimin në Bashkimin Evropian. Forcimi i saj synohet të arrihet edhe përmes përmirësimit të procedurave të parashikuara në kuadrin ligjor në fuqi. Duke marrë në konsideratë zhvillimet institucionale në vend, si dhe prirjet e evidentuara në administratat publike të vendeve të tjera, propozohen një sërë ndryshimesh që prekin sistemin e shërbimit civil në tërësi, përfshirë parimet dhe filozofinë mbi të cilat ai mbështetet. Ndërhyrjet e propozuara përfshijnë gjithashtu rishikimin e disa procedurave të rëndësishme, si dhe ndryshime në procedurat dhe modelin e menaxhimit të kategorive të caktuara të nëpunësve civilë.
Problemi në shqyrtim
Përshkruani natyrën e problemit.
Identifikoni shkaqet e problemit.
Përshkruani shtrirjen e problemit.
Identifikoni grupet e prekura nga ky problem - qeveria / biznesi / shoqëria civile / qytetarët.
Vlerësoni nëse problemi mund të trajtohet ose jo përmes një ndryshimi të politikave.

Siç është evidentuar më sipër, gjatë më shumë se 12 viteve të zbatimit të ligjit për nëpunësin civil (LNC), janë identifikuar një sërë problematikash që kërkojnë adresim. Këto problematika janë evidentuar edhe në kuadër të vlerësimeve periodike të kuadrit ligjor dhe zbatimit të tij në fushën e shërbimit civil, veçanërisht në Raportet e Monitorimit të OECD/SIGMA-s. Adresimi i tyre do të kontribuonte në përmirësimin e funksionimit të shërbimit civil dhe, më gjerësisht, në forcimin e administrimit publik në Shqipëri.

Të njëjtat problematika janë evidentuar edhe gjatë procesit të shqyrtimit analitik të legjislacionit (screening), në përfundim të të cilit Komisioni Evropian ka vlerësuar se:

“...Shqipëria duhet të zbatojë në mënyrë konsistente dispozitat e rekrutimit dhe ngritjes në detyrë bazuar në meritë në të gjithë administratën. Sistemi i rekrutimit në grup për nivelin hyrës zbatohet vetëm pjesërisht. Më pak se gjysma e proceseve të rekrutimit janë të grupuara, siç kërkohet nga Ligji për Shërbimin Civil; të tjerat janë për pozicione individuale. […] Zbatimi i procedurave të centralizuara dhe standarde të rekrutimit për pozicionet e larta menaxheriale duhet të kontribuojë në uljen e ndikimit të lidhjeve politike, por ato nuk zbatohen plotësisht në praktikë. Përdorimi i përjashtimeve lejon politizimin e pozicioneve të TND. Ka një fluks të lartë në pozicionet e TND dhe një numër të lartë vendesh të lira pavarësisht kandidatëve të disponueshëm, duke vërtetuar se sistemi nuk funksionon siç parashikohet.”

Në mënyrë të përmbledhur, problematikat e evidentuara paraqiten si më poshtë:
1. Problemi 1: Mungesa e efikasitetit të sistemit të rekrutimit të përqendruar, përmes testimeve në grup, për institucionet e administratës shtetërore. Ky sistem nuk ka rezultuar aq efikas sa ishte parashikuar. Organizimi i konkurseve kërkon angazhimin e konsiderueshëm të burimeve nga Departamenti i Administratës Publike (DAP), ndërkohë që institucionet e perceptojnë veten si të përjashtuara nga procesi i rekrutimit, çka vështirëson edhe integrimin e nëpunësve të rinj në institucionet përkatëse.
2. Problemi 2: Ekzistenca e standardeve dhe procedurave të ndryshme të pranimit në institucionet e administratës publike, veçanërisht ndërmjet institucioneve që zbatojnë legjislacionin për shërbimin civil dhe atyre që zbatojnë Kodin e Punës. Standardet e pranimit në shërbimin civil vlerësohen gjerësisht si më të larta dhe më të plota krahasuar me ato që zbatohen në institucionet e tjera. Kjo mospërputhje ngre pikëpyetje mbi zbatimin e duhur dhe uniform të parimit të meritës në të gjithë administratën publike.
3. Problemi 3: Problematikat në funksionimin e sistemit të Trupës së Nivelit të Lartë Drejtues (TND). Rekrutimi në këtë kategori është realizuar vetëm përmes procedurës përjashtimore dhe asnjëherë përmes ASPA-s. Gjithashtu, menaxhimi i shportës së TND-së ka rezultuar problematik, ndërsa garancitë për nëpunësit që bëjnë pjesë në këtë trupë kanë qenë minimale.
4. Problemi 4: Mungesa e efikasitetit të strukturës së pagave dhe të procedurave të parashikuara për motivimin e nëpunësve civilë. Struktura ekzistuese e pagave dhe mekanizmat e motivimit nuk kanë rezultuar mjaftueshëm efikasë, duke ndikuar në moszbatimin e procedurave stimuluese për nëpunësit me performancë të lartë në administratën publike.

Nga problematikat e evidentuara, grupet kryesore të prekura janë:
1. Ministritë dhe institucionet e administratës shtetërore në përgjithësi, të cilat kanë përgjegjësinë për mbikëqyrjen, drejtimin dhe menaxhimin e shërbimit civil dhe të nëpunësve në varësi të tyre. Përfshirja e kufizuar e këtyre institucioneve në procedurat e pranimit ka ndikuar në përshtatshmërinë e kandidatëve fitues me kërkesat specifike të pozicioneve të punës.
2. Institucionet e pavarura qendrore dhe institucionet e pushtetit vendor, të cilat menaxhojnë në mënyrë të pavarur procesin e pranimit në shërbimin civil, por në raste të caktuara kanë hasur vështirësi në zbatimin e standardeve, për shkak të kapaciteteve të kufizuara për administrimin e procedurave përkatëse.
3. Nëpunësit civilë dhe punonjësit e institucioneve të administratës shtetërore që rregullohen nga Kodi i Punës, si përfitues të drejtpërdrejtë të zbatimit korrekt të procedurave të pranimit, si dhe të standardeve të meritës dhe barazisë së mundësive në administratën publike. Gjithashtu, ata duhet të gëzojnë të njëjtat garanci mbrojtjeje, pavarësisht kategorisë së cilës i përkasin.
4. Departamenti i Administratës Publike, si institucioni përgjegjës për hartimin e politikave dhe menaxhimin e shërbimit civil në tërësi.
5. Qytetarët (në mënyrë të tërthortë), si kandidatë potencialë për punësim në administratën publike ose si pjesë e saj, të cilët duhet të përfitojnë nga standarde dhe garanci më të mira në shërbimin civil dhe, më gjerësisht, në administratën publike.
Duhet theksuar se të gjitha problematikat e identifikuara janë kryesisht të natyrës rregullatore, me elemente menaxheriale që kërkojnë të adresohen përmes përmirësimit të kuadrit ligjor, akteve nënligjore dhe standardeve procedurale.
Në vijim, secila prej problematikave do të analizohet në mënyrë të përmbledhur, duke u ndalur në përshkrimin dhe natyrën e saj, shkaqet, grupet e prekura dhe shtrirjen e problemit, si dhe në vlerësimin e mundësisë së adresimit të saj përmes ndryshimit të politikave.
2.1 Problemi 1: Mungesa e efikasitetit të sistemit të rekrutimit të përqendruar, përmes testimeve në grup, për institucionet e administratës shtetërore
Aktualisht, pranimi në nivelin hyrës të shërbimit civil për institucionet e administratës shtetërore realizohet përmes testimeve në grup, të organizuara nga Departamenti i Administratës Publike (DAP). Në mënyrë përjashtimore, organizohen edhe testime individuale, në rastet kur grupimi i pozicioneve nuk është i mundur për shkak të kërkesave specifike të përshkrimeve të punës.
Pavarësisht arritjeve në këtë fushë, sistemi nuk ka rezultuar aq efikas sa ishte parashikuar. Sipas raporteve vjetore të DAP-it, në përfundim të procedurave të testimit në grup shpallen fitues mesatarisht 2.6 kandidatë për procedurë, ndërkohë që zhvillohen rreth 140–150 procedura të tilla çdo vit. Kjo tregon se rekrutimi në grup nuk ka arritur nivelin e pritshëm të efikasitetit, veçanërisht duke marrë parasysh se DAP-i organizon paralelisht pothuajse të njëjtin numër procedurash individuale rekrutimi.
Në praktikë, organizimi i rekrutimeve në grup kërkon angazhimin e konsiderueshëm të burimeve dhe kapaciteteve të DAP-it, pa prodhuar rezultatet e pritshme. Ndërkohë, institucionet evidentojnë vonesa në plotësimin e vendeve të lira të punës. Numri i lartë i procedurave të rekrutimit në grup nuk përputhet me konceptin fillestar të LNC-së, i cili synonte organizimin e një numri të kufizuar konkursesh në grup dhe përdorimin e listave të kandidatëve të disponueshëm për plotësimin e vendeve të lira që krijohen gjatë vitit.
Një tjetër faktor që ndikon në funksionimin e këtij modeli lidhet me madhësinë relativisht të vogël të institucioneve publike dhe me kërkesat specifike të pozicioneve të punës, të cilat kufizojnë mundësinë e grupimit të tyre. Pavarësisht përpjekjeve të DAP-it për të unifikuar dhe përgjithësuar përshkrimet e punës, me synimin për të rritur numrin e pozicioneve të përfshira në secilin grup, kjo qasje ka rezultuar në disa raste kundërproduktive. Përgjithësimi i përshkrimeve të punës mund të zbehë veçoritë e pozicioneve, ndërkohë që institucionet kanë nevojë për personel me kompetenca të specializuara, në përputhje me detyrat dhe përgjegjësitë përkatëse.
Nga ana tjetër, institucionet publike vlerësojnë se duhet të përfshihen më shumë në procesin e rekrutimit dhe të kenë një rol më të rëndësishëm në komisionet e pranimit, duke qenë se aktualisht përfshirja e tyre në këtë proces është thuajse e papërfillshme.
Në njësitë e vetëqeverisjes vendore dhe institucionet e tjera të pavarura, situata lidhur me rekrutimin në grup paraqitet edhe më pak inkurajuese. Për shkak të madhësisë së institucioneve dhe numrit të kufizuar të vendeve të lira të punës, organizimi i rekrutimeve në grup është pothuajse i pamundur dhe, si rregull, zhvillohen vetëm procedura individuale rekrutimi. Institucionet më të vogla hasin gjithashtu vështirësi në organizimin e procedurave të përshtatshme të rekrutimit, për shkak të kapaciteteve të kufizuara të brendshme. Përgjithësisht, në këto institucione, procedurat e rekrutimit tërheqin një numër shumë të ulët kandidatësh të përshtatshëm, në shumë raste vetëm një kandidat.
Kjo problematikë prek të gjitha grupet e identifikuara më sipër: ministritë dhe institucionet e varësisë, institucionet e pavarura, Departamentin e Administratës Publike (DAP), si dhe nëpunësit civilë dhe kandidatët për punësim në administratën publike. Problemi shfaqet në praktikë sa herë që institucionet synojnë të rekrutojnë personel në pozicionet e nivelit hyrës, ndërsa kandidatët preken në mënyrë të tërthortë, si pjesëmarrës në proces. Ndërkohë, organizimi i këtyre procedurave kërkon angazhimin e konsiderueshëm të burimeve nga DAP-i, ndërsa institucionet e administratës shtetërore mbeten thuajse të përjashtuara nga procesi.
Në përmbledhje, problematika e identifikuar ka natyrë rregullatore, pasi lidhet drejtpërdrejt me procedurat e parashikuara nga LNC-ja për rekrutimin në nivelin hyrës të shërbimit civil. Adresimi i saj kërkon ndryshimin e politikës ekzistuese dhe krijimin e një modeli që mundëson vlerësimin e përqendruar të kompetencave minimale për pranimin në administratën publike, të pasuar nga një fazë e dytë përzgjedhjeje, gjatë së cilës kandidatët vlerësohen mbi bazën e aftësive specifike të kërkuara për pozicionin e punës, me përfshirjen e drejtpërdrejtë të institucioneve në proces.
2.2 Problemi 2: Ekzistenca e standardeve dhe procedurave të ndryshme të pranimit në institucionet e administratës publike, veçanërisht ndërmjet institucioneve që zbatojnë legjislacionin për shërbimin civil dhe atyre që zbatojnë Kodin e Punës
Për institucionet e administratës shtetërore që aktualisht nuk përfshihen në fushën e veprimit të ligjit për nëpunësin civil (LNC), procedurat e rekrutimit mbështeten në dispozitat e Kodit të Punës, të cilat kanë karakter të përgjithshëm. Për këtë arsye, procedurat e pranimit përcaktohen në ligjet për krijimin e institucioneve përkatëse ose në aktet nënligjore që rregullojnë organizimin dhe funksionimin e tyre. Në një pjesë të konsiderueshme të rasteve, këto procedura rregullohen përmes rregulloreve të miratuara nga titullarët e institucioneve, të cilat nuk janë të unifikuara për sa u përket standardeve dhe procedurave të zbatueshme. Për rrjedhojë, përcaktimi i tyre mbetet, në shumë raste, në diskrecionin e titullarëve të institucioneve. Megjithatë, ka edhe raste kur rregulloret institucionale kanë reflektuar në masë të konsiderueshme procedurat e pranimit në shërbimin civil, duke iu përafruar standardeve të zbatueshme në këtë fushë.
Kjo çështje është evidentuar në mënyrë të përsëritur edhe në raportet e monitorimit për Shqipërinë të organizatave ndërkombëtare. Konkretisht, në raportin e fundit të OECD/SIGMA-s theksohet se: “Për institucionet jashtë shërbimit civil, dispozitat që lidhen me rekrutimin, avancimin në karrierë dhe masat disiplinore të punonjësve nuk janë në përputhje me Parimet e Administratës Publike, të zbatuara nga Ligji për Nëpunësin Civil. Për më tepër, këto institucione nuk bien nën mekanizmat e koordinimit të Departamentit të Administratës Publike dhe nuk mbikëqyren nga Komisioneri për Shërbimin Civil”.
Standardet e zbatueshme në shërbimin civil vlerësohen gjerësisht si më të larta dhe më të plota krahasuar me ato që zbatohen në institucionet e tjera. Kjo mospërputhje ngre pikëpyetje mbi zbatimin e duhur dhe uniform të parimit të meritës në të gjithë administratën publike.
Administrata publike duhet të trajtohet si një e tërë dhe, nga kjo perspektivë, me përjashtim të rasteve të veçanta, procedurat e pranimit të personelit duhet të mbështeten në të njëjtat parime dhe rregulla. Shqipëria ka marrë vlerësime pozitive për procedurat dhe standardet e pranimit në shërbimin civil, të cilat respektojnë parimet e meritës, profesionalizmit dhe barazisë së mundësive. Në vlerësimin e fundit të OECD/SIGMA-s, Shqipëria ka marrë 62 pikë për rekrutimin në shërbimin civil, duke u renditur e para në Ballkanin Perëndimor, krahasuar me mesataren prej 44 pikësh të vendeve të tjera të rajonit.[2] Këto rezultate mbështesin nevojën për përafrimin sa më të madh të procedurave të pranimit në institucionet e tjera të administratës publike me ato të parashikuara nga legjislacioni për shërbimin civil.
Problemi ka natyrë rregullatore, pasi lidhet me kuadrin ligjor që rregullon procedurat e pranimit në shërbimin civil dhe në institucionet e tjera të administratës publike. Zbatimi i të njëjtave parime kërkon unifikimin e qasjeve dhe, mundësisht, të legjislacionit përkatës. Përfshirja e procedurave të pranimit në një kuadër të përbashkët rregullator do të përbënte një mënyrë efektive për adresimin e kësaj problematike.
Për këtë arsye, është i nevojshëm ndryshimi i politikës dhe krijimi i një modeli që garanton zbatimin uniform të standardeve të pranimit të personelit, pavarësisht legjislacionit që rregullon funksionimin e institucionit përkatës.
2.3 Problemi 3: Problematikat në funksionimin e sistemit të Trupës së Nivelit të Lartë Drejtues (TND)
Kjo problematikë përfshin disa aspekte të ndërlidhura: rekrutimi në TND është realizuar vetëm përmes procedurës përjashtimore dhe asnjëherë përmes ASPA-s; menaxhimi i shportës së TND-së ka rezultuar problematik, ndërsa garancitë për nëpunësit që bëjnë pjesë në këtë trupë kanë qenë minimale.
Ligji për nëpunësin civil (LNC) krijoi për herë të parë Trupën e Nivelit të Lartë Drejtues (TND), duke përcaktuar procedura specifike për rekrutimin dhe menaxhimin e kësaj kategorie të rëndësishme të nëpunësve civilë në institucionet e administratës shtetërore. Aktualisht, LNC parashikon dy modalitete për rekrutimin në TND:
· Rekrutimin në grup përmes ASPA-s, që përfshin regjistrimin e detyrueshëm në një program për zhvillimin e kapaciteteve, përpara emërimit të kandidatëve në pozicionet e TND-së;
· Rekrutimin e drejtpërdrejtë në TND, si procedurë përjashtimore, përmes konkursit të hapur, të ndjekur nga emërimi në një pozicion të TND-së dhe pjesëmarrja në një program të detyrueshëm trajnimi në punë gjatë vitit të parë të ushtrimit të detyrës.
Që nga hyrja në fuqi e ligjit, pranimi në TND nuk është realizuar përmes mekanizmit të ASPA-s, por është zbatuar procedura e rekrutimit të drejtpërdrejtë. Modeli i rekrutimit përmes ASPA-s ka rezultuar i vështirë për t'u përshtatur me nevojat e administratës shqiptare, për shkak të domosdoshmërisë për plotësimin e pozicioneve vakante të TND-së brenda një afati të arsyeshëm, pa pritur përfundimin e programit gjashtëmujor të trajnimit në ASPA.
Sipas modelit aktual, kandidatët rekrutohen për t'u bërë pjesë e TND-së, por jo domosdoshmërisht për një pozicion konkret vakant. Anëtarët e TND-së aplikojnë më pas për t'u emëruar në pozicionet përkatëse. Ky model nuk siguron plotësisht respektimin e parimit të barazisë së mundësive për të gjithë kandidatët, pasi vendimi i eprorit të drejtpërdrejtë për përzgjedhjen e një kandidati kundrejt një kandidati tjetër potencial nga trupa nuk shoqërohet me arsyetimin përkatës. Përdorimi i procedurës përjashtimore të parashikuar në ligj, megjithëse siguron një shkallë të lartë konkurrueshmërie dhe respektimin e parimit të meritës, është kritikuar nga organizatat ndërkombëtare, veçanërisht nga BE-ja dhe OECD/SIGMA, si një devijim nga modeli që ligji ka parashikuar si standard.
Ndërkohë, në institucionet e pavarura, qendrore dhe vendore, rekrutimi i nëpunësve të nivelit të lartë drejtues realizohet për pozicione specifike, ndërsa menaxhimi i tyre mbështetet në rregullat që lidhen me pozicionin përkatës.
Modeli i TND-së është konceptuar për të krijuar një grup kandidatësh me aftësi dhe kompetenca të ngjashme, kryesisht menaxheriale dhe administrative, të cilët mund të emërohen në të gjitha pozicionet e TND-së, pavarësisht nivelit të ekspertizës që mund të kërkohet në sektorë të ndryshëm. Ndërsa kjo qasje është e përshtatshme për një grup pozicionesh të TND-së, si sekretarët e përgjithshëm dhe titullarët e institucioneve të varësisë, ajo nuk rezulton gjithmonë e zbatueshme për pozicionet që kërkojnë njohuri ose ekspertizë specifike teknike, si ato të drejtorëve të përgjithshëm në ministri apo drejtorëve të departamenteve. Në këto raste, nevojitet një proces përzgjedhjeje që mundëson identifikimin e kandidatëve më të përshtatshëm me kërkesat specifike të pozicionit të punës.
Legjislacioni aktual nuk parashikon garanci financiare për anëtarët e TND-së që qëndrojnë në listën e pritjes për t'u emëruar në një pozicion të rregullt. Kjo situatë krijon paqëndrueshmëri në sistem, ndërkohë që mungojnë kufizime të mjaftueshme të diskrecionit të titullarit të institucionit për largimin e një nëpunësi civil nga pozicioni i TND-së. Për rrjedhojë, pavarësisht ekzistencës së një numri të konsiderueshëm kandidatësh në listën e pritjes, vijojnë të mbeten pozicione vakante të TND-së në institucione, për shkak të mospërputhjes ndërmjet profileve të kandidatëve dhe kërkesave të pozicioneve të lira. Në këto kushte, anëtarët e TND-së, megjithëse përfaqësojnë nivelin më të lartë të shërbimit civil, rezultojnë të jenë kategoria që gëzon mbrojtjen më të kufizuar ndërmjet nëpunësve civilë.
Kjo problematikë prek kryesisht ministritë dhe institucionet e varësisë që kanë pozicione të TND-së, Departamentin e Administratës Publike (DAP), si institucioni përgjegjës për menaxhimin e procesit dhe administrimin e listës së TND-së, si dhe vetë nëpunësit civilë që bëjnë pjesë në këtë trupë. Problemi shfaqet në mënyrë të shpeshtë në praktikë, për shkak të lëvizjeve të shumta të nëpunësve të TND-së ndërmjet pozicioneve të ndryshme ose nga lista e pritjes drejt një pozicioni të rregullt, krahas procedurave të rekrutimit që zhvillohen në mënyrë të vazhdueshme.
Në mënyrë të përmbledhur, ky grup problematikash lidhet drejtpërdrejt me procedurat e parashikuara nga LNC-ja për rekrutimin dhe menaxhimin e TND-së dhe, për rrjedhojë, ka natyrë rregullatore. Adresimi i tyre kërkon ndryshimin e politikës dhe krijimin e një modeli që siguron procedura më të thjeshta pranimi, të përshtatura me kriteret specifike të pozicioneve të punës, si dhe përmirësimin e procedurave të menaxhimit, duke garantuar respektimin e parimeve themelore të pranimit dhe një nivel proporcional mbrojtjeje për këtë kategori të rëndësishme të nëpunësve civilë.
2.4 Problemi 4: Mungesa e efikasitetit të strukturës së pagave dhe të procedurave të parashikuara për motivimin e nëpunësve civilë
Struktura ekzistuese e pagave dhe mekanizmat e motivimit nuk kanë rezultuar mjaftueshëm efikasë, duke ndikuar në moszbatimin e procedurave stimuluese për nëpunësit me performancë të lartë në administratën publike.
Modeli i parashikuar nga ligji për avancimin në shkallët e pagave (karriera horizontale), bazuar në rezultatet e vlerësimit të performancës dhe në pjesëmarrjen në aktivitete trajnimi, nuk ka arritur të zbatohet. Sipas këtij modeli, sa herë që nëpunësit do të vlerësoheshin pozitivisht për rezultatet e tyre në punë, atyre do t’u lindte e drejta për të avancuar në shkallët e pagës, në kuadër të asaj që njihet si karriera horizontale. Ligji parashikonte kombinimin e rezultateve të vlerësimit me ndjekjen e trajnimeve të dedikuara dhe të detyrueshme.
Moszbatimi i këtij modeli ka ardhur kryesisht si pasojë e problematikave në funksionimin e sistemit të vlerësimit të performancës dhe rezultateve të regjistruara ndër vite, ku shumica dërrmuese e nëpunësve civilë janë vlerësuar në nivelet më të larta. Kjo situatë ka vijuar pavarësisht përpjekjeve për të disiplinuar procesin e vlerësimit dhe për të ndërgjegjësuar menaxherët në ushtrimin e rolit të tyre si eprorë të drejtpërdrejtë.
Sipas modelit të parashikuar, një vlerësim pozitiv do të niste automatikisht procedurën e avancimit në shkallët e pagës. Ky mekanizëm mbart një kosto të lartë buxhetore, pasi shtesa përkatëse bëhet pjesë integrale e pagës, duke krijuar një rritje të vazhdueshme të faturës së pagave. Nga ana tjetër, nuk është bërë i mundur as zbatimi i një skeme trajnimesh të detyrueshme dhe të akredituara, ndjekja e të cilave do të përbënte një kriter shtesë për avancimin në shkallët e pagës.
Ndërkohë, Qeveria ka ndërmarrë ndryshime në strukturën e pagave. Përmes ndryshimeve të vitit 2023, është rritur pesha e komponentit të vjetërsisë në punë, me synimin për të stimuluar qëndrueshmërinë në pozicionin e punës dhe për të njohur vlerën e përvojës profesionale.
Gjithashtu, në kuadër të reformës së pagave dhe trajtimeve të tjera për nëpunësit e administratës publike, në vitin 2023 u miratua ligji nr. 35/2023, i cili u njeh të gjithë të punësuarve në administratën publike të drejtën për të përfituar, përveç pagës, edhe trajtime të tjera financiare dhe përfitime, si më poshtë:
a) “Trajtime të tjera financiare”, që përfshijnë:
· shpërblimin për rezultate në punë;
· shpërblimin për inovacion sipas sektorëve;
· mbështetjen financiare të menjëhershme, në rastet e situatave të vështira ekonomiko-shoqërore apo të shpalljes së gjendjes së jashtëzakonshme;
· shtesën e veçantë të kushtëzuar të pagës mbi pagën bruto mujore, sipas fushave dhe/ose nënfushave prioritare të zhvillimit të vendit;
· çmimet apo shpërblimet për ide inovative dhe inovacion;
· çmimet apo shpërblimet për projekte të fituara, nga të cilat janë përthithur fonde dhe/ose ka përfituar institucioni apo vendi.
b) “Përfitime”, që përfshijnë:
· shërbimet e veçanta;
· trajtimet e veçanta për nëpunësin, punonjësin dhe/ose fëmijën/familjen e tij;
· trajnimet, aftësimin, riaftësimin dhe edukimin gjatë gjithë jetës.
Kjo problematikë prek kryesisht nëpunësit civilë, si përfitues të drejtpërdrejtë të këtyre trajtimeve financiare dhe përfitimeve, si dhe institucionet që bëjnë pjesë në shërbimin civil, të cilat janë përgjegjëse për zbatimin e skemës përkatëse.
Në mënyrë të përmbledhur, problematika lidhet drejtpërdrejt me procedurat e parashikuara nga LNC-ja për strukturën e pagave dhe vlerësimin e performancës dhe ka natyrë të dyfishtë: rregullatore dhe menaxheriale (jorregullatore).
Nga pikëpamja rregullatore, adresimi i saj kërkon ndryshimin e politikës dhe krijimin e një modeli që siguron përputhshmërinë e strukturës së pagave me kuadrin tjetër ligjor në fuqi, si dhe një mekanizëm të përshtatshëm motivimi, i cili nuk sjell rritje të vazhdueshme të faturës së pagave.
Nga pikëpamja menaxheriale, nevojitet përmirësimi i zbatimit të procesit të vlerësimit të performancës. Për këtë qëllim, Departamenti i Administratës Publike (DAP) ka hartuar tashmë një paketë manualesh dhe procedurash, të cilat do të shndërrohen në kurse trajnimi pas miratimit të ndryshimeve ligjore.
Arsyeja e ndërhyrjes 
Shpjegoni pse qeveria e sheh të nevojshme të ndërhyjë.
Shpjegoni se çfarë shpreson të trajtojë qeveria nëpërmjet kësaj ndërhyrjeje.
Shpjegoni se si i mbështet kjo ndërhyrje objektivat e nivelit të lartë të qeverisë.
Rendisni punën ekzistuese që është realizuar tashmë.

Viti 2026 shënon 13 vjet të zbatimit të ligjit nr. 152/2013 “Për nëpunësin civil” (LNC). Në këtë periudhë janë regjistruar arritje të konsiderueshme në menaxhimin e shërbimit civil në Shqipëri. Këto arritje janë evidentuar nga analizat e brendshme periodike të monitorimit të zbatimit të legjislacionit, si dhe nga raportet e vlerësimit nga organizatat ndërkombëtare, përfshirë këtu Komisionin Evropian dhe OECD/SIGMA-n. Kjo e fundit, si organizata me ekspertizën më referenciale në vlerësimin e performancës së administratave publike në vendet kandidate për anëtarësim në Bashkimin Evropian, e rendit Shqipërinë të parën ndër vendet e rajonit lidhur me implementimin e një shërbimi civil të mbështetur në meritë dhe barazinë e mundësive. Ky përmirësim progresiv i performancës dhe menaxhimit të shërbimit civil në vend është pa dyshim rezultat i cilësisë së ligjit nr. 152/2013, si një ligj i përshtatur në mënyrë adekuate me sfidat e kohës së miratimit, dhe zbatimit të tij në praktikë. 
Megjithatë, 13 vitet e zbatimit të këtij ligji janë shoqëruar paralelisht me dinamika të reja në tregun kombëtar dhe global të punës, si dhe me ndryshime intensive të fotografisë së administratës publike ndër vite, si në drejtim të kapaciteteve dhe nevojave, ashtu edhe në drejtim të detyrave dhe pritshmërive.  
Në këtë drejtim, krahas arritjeve të këtyre viteve, janë identifikuar edhe disa çështje të cilat duhet të adresohen përmes ndërhyrjeve të dedikuara ligjore. 
i. Së pari, ligji nr. 152 krijoi një sistem të rekrutimit të përqendruar me testime në grup për institucionet e administratës shtetërore, i cili pavarësisht benefiteve, nuk rezultoi të ishte efikas në shkallën e pritshme në momentin e miratimit. Praktika e zbatimit të ligjit evidentoi se DAP konsumon shumë burime në organizimin e këtyre konkurseve dhe institucionet ndjehen të lëna jashtë këtij procesi, duke sjellë si pasojë sfida në integrimin e nëpunësve të rinj në institucione. 
ii. Së dyti, sistemi i Trupës së Nivelit të Lartë Drejtues (TND) ka paraqitur disa probleme në praktikë. Rekrutimi në Trupë është kryer vetëm nëpërmjet metodës përjashtimore dhe asnjëherë nëpërmjet ASPA-s të parashikuar në ligj si procedura standarde e rekrutimit. Gjithashtu, menaxhimi i shportës ka rezultuar sfidues dhe garancitë për nëpunësit pjesë e TND-së kanë qenë minimale. 
iii. Së treti, në praktikë është vënë re një dallim në kritere dhe procedura pranimi mes nëpunësve në institucionet e administratës shtetërore që aplikojnë ligjin dhe institucionet që aplikojnë Kodin e Punës, duke sjellë nevojën për një standard të unifikuar. 
iv. Së katërti, struktura e pagës dhe procedurat e parashikuara për motivimin e nëpunësve civilë nuk kanë rezultuar efikase sipas pritshmërisë fillestare, duke pamundësuar aplikimin e procedurave stimuluese për nëpunësit me performancë të lartë në administratën publike.
Krahas analizave të brendshme të monitorimit, këto çështje janë evidentuar edhe në procesin e shqyrtimit analitik të kryer në bashkëpunim me Komisionin Evropian, si edhe në Raportin e fundit te Progresit të BE për Shqipërinë dhe në vlerësimin e fundit periodik të OECD/SIGMA, ku nevoja për përmirësimin e ligjit nr. 152/2013 është evidentuar qartazi si shkaku kryesor për këto sfida zbatimi. Në përgjigje të çështjeve të sipërpërmendura, Qeveria Shqiptare ka parashikuar, në kuadër të Udhërrëfyesit për Reformën në Administratën Publike dhe Strategjisë Ndërsektoriale për Reformën në Administratën Publike 2025–2030, ndërhyrjen në kuadrin ligjor përmes ndryshimit të ligjit nr. 152/2013, “Për nëpunësin civil”.
Sipas Udhërrëfyesit, objektivi që synohet të arrihet përmes kësaj ndërhyrjeje është: “Shërbimi civil është një punëdhënës tërheqës. Nëpunësit civilë veprojnë me profesionalizëm, integritet dhe neutralitet. Ata rekrutohen dhe promovohen në bazë të meritave dhe të mundësive të barabarta dhe kanë kompetencat e duhura për të kryer detyrat e tyre në mënyrë efektive”.
Gjithashtu, Udhërrëfyesi përcakton si objektiva të tjerë:
· “Procedurat e rekrutimit për trupën e nivelit të lartë drejtues mirëpërcaktohen me ndryshimin e ligjit nr. 152/2013, ‘Për nëpunësin civil’, duke respektuar parimin e rekrutimit bazuar në merita”;
· “Përmirësimi i zbatimit të vendimeve të gjykatave në rastet e pushimeve nga puna”;
· “Thjeshtimi i procedurave për vlerësimin e performancës për të rritur objektivitetin”.

Këto objektiva janë në zbatim edhe të parimit të qeverisjes/administrimit të mirë në pajtim me nenin 41 të Kartës të së Drejtave Themelore të BE-së, dhe kritereve te Kopenhagenit. 
Për realizimin e objektivave të sipërpërmendur dhe adresimin e sfidave të evidentuara, Qeveria Shqiptare ka parashikuar një sërë veprimesh në Strategjinë Ndërsektoriale për Reformën në Administratën Publike 2025–2030, të miratuar në korrik 2025. Në këtë dokument, përcaktohet se:
“Një ndër sfidat kryesore mbetet zbatimi i qëndrueshëm dhe efektiv i ligjit të shërbimit civil, me synimin për të garantuar që rekrutimet dhe promovimet të kryhen bazuar në meritë, konkurrencë dhe transparencë për të gjitha nivelet e nëpunësve, me fokus të veçantë Trupën e Nivelit të Lartë Drejtues.
Ndryshimet ligjore të ligjit nr. 152/2023 ‘Për nëpunësin civil’, të parashikuara në zbatim të këtij Qëllimi të Politikës do të adresojnë këto sfida, si dhe do të garantojnë rritjen e efikasitetit të menaxhimit të shërbimit civil në përputhje me zhvillimet më të fundit të kornizës ligjore dhe institucionale në vend, mes të tjerash edhe si rrjedhojë e procesit intensiv të integrimit evropian.
Krijimi i një shërbimi publik tërheqës, inovativ dhe konkurrues në treg mbetet një prioritet kryesor, i cili do të adresohet më tej përmes integrimit të mëtejshëm të inovacionit në punën e përditshme të administratës publike, si dhe përmes rritjes së motivimit të punonjësve, duke promovuar kapitalin njerëzor me profesionalizëm dhe integritet. Në vazhdën e këtyre përpjekjeve, reforma e suksesshme e rritjes së pagave në shërbimin civil duhet të avancojë me adresimin e çështjeve sistemike në klasifikimin e vendeve të punës.”
Përmes adresimit të këtyre sfidave përgjatë viteve në vijim, synohet që administrata publike shqiptare të pajiset me aftësitë e nevojshme për të përballur suksesshëm kërkesat e procesit të integrimit evropian, përfshirë harmonizimin e politikave dhe proceseve me standardet e BE-së. Për këtë arsye, paraqitet e nevojshme ndërhyrja e Qeverise me objektiv përmirësimin e funksionimit dhe organizimit të shërbimit civil në Shqipëri.
Duke qenë se përmirësimet e synuara lidhen drejtpërdrejt me kuadrin ligjor, realizimi i tyre kërkon ndërhyrje në nivel politikash, përmes ndryshimeve përkatëse ligjore. Në mungesë të këtyre ndërhyrjeve, problematikat e identifikuara rrezikojnë të vijojnë dhe të thellohen më tej në praktikë. Një kuadër ligjor i qartë, bashkëkohor dhe koherent përbën parakusht për arritjen e objektivave të përcaktuar. Për këtë arsye, është vendosur ndërmarrja e nismës për ndryshime dhe shtesa në ligjin për nëpunësin civil.
Kjo nismë përfaqëson vijimësinë e një pune disavjeçare, e cila ka përfshirë si vlerësimin dhe analizën e funksionimit të shërbimit civil në Shqipëri, ashtu edhe hartimin e procedurave dhe pilotimin e praktikave të caktuara.
Gjatë pesë viteve të fundit, Departamenti i Administratës Publike dhe Ministri i Shtetit për Administratën Publike dhe Antikorrupsionin, në bashkëpunim me OECD/SIGMA-n, kanë zhvilluar një proces të vazhdueshëm vlerësimi dhe analize të aspekteve të menaxhimit të burimeve njerëzore, me fokus të veçantë shërbimin civil, në kuadër të vlerësimit dhe monitorimit periodik të Parimeve të Administratës Publike.
Në këtë proces janë shqyrtuar në mënyrë të detajuar dhe metodologjike elementet kryesore të sistemit, përkatësisht: i) rekrutimi në shërbimin civil; ii) pranimi dhe menaxhimi i Trupës së Nivelit të Lartë Drejtues (TND); iii) struktura e pagave dhe çështjet e motivimit; si dhe iv) menaxhimi i burimeve njerëzore në institucionet publike jashtë fushës së veprimit të ligjit për nëpunësin civil.
Problematikat e sipërpërmendura janë identifikuar pikërisht si rezultat i këtij procesi vlerësimi, i cili është zhvilluar dhe përsëritur të paktën tri herë gjatë viteve të fundit, duke mundësuar një analizë të konsoliduar të funksionimit të sistemit.
Paralelisht, gjatë së njëjtës periudhë, është hartuar një metodologji e re për sistemin e vlerësimit të rezultateve në punë të nëpunësve civilë, si dhe është miratuar, në vitin 2023, një reformë e gjerë e sistemit të pagave në administratën publike.
Në maj 2024, Ministri i Shtetit për Administratën Publike dhe Anti-Korrupsion prezantoi një “Paketë Motivimi”, e ideuar për të rritur motivimin e punonjësve dhe për të përmirësuar kulturën organizative në administratën publike. Paketa u zhvillua me Asistencën Teknike të Projektit “BE për Mirëqeverisjen”, bazuar në praktikat më të mira evropiane për ekselencën e administratës publike dhe duke u përshtatur posaçërisht për aplikim në mjedisin e administratës publike shqiptare. Paketa përbëhet nga katër shtylla kryesore: (i) përshtatja me sfidat bashkëkohore dhe mirëqenia; (ii) akses në shërbime dhe aktivitete; (iii) fryma e ekipit dhe konkurrenca e shëndetshme në punë; dhe (iv) motivimi financiar.
Një punë e konsiderueshme në këtë drejtim është kryer edhe gjatë fazës së parë të hapjes së negociatave, e cila është konkretizuar edhe me përfshirjen e kësaj ndërhyrjeje në “Udhërrëfyesin për Reformën në Administratën Publike”. Gjithashtu, gjatë periudhës qershor–dhjetor 2024, është hartuar një dokument politikash për rishikimin e shërbimit civil në Shqipëri, me mbështetjen e Projektit “BE për Mirëqeverisjen” (EU4GG). Në procesin e hartimit të këtij dokumenti janë zhvilluar konsultime dhe shkëmbime mendimesh, përmes metodës së fokus-grupeve, me përfaqësues të ministrive, institucioneve dhe agjencive. Në këtë kuadër, janë organizuar disa takime me Sekretarët e Përgjithshëm, me grupe përfaqësuesish të institucioneve të pavarura dhe atyre të varësisë, si dhe me përfaqësues të njësive të menaxhimit të burimeve njerëzore në ministri dhe institucione të varësisë.
Paralelisht, gjatë së njëjtës periudhë, është kryer një analizë e praktikave ndërkombëtare dhe është hartuar një përmbledhje e tyre, duke u përqendruar në zgjidhjet e aplikuara për secilën prej problematikave të sipërpërmendura, veçanërisht në praktikat e vlerësuara si të mira në shtetet anëtare të Bashkimit Evropian.
Objektivi i politikës
Vendosni objektiva që korrespondojnë me problemin dhe shkaqet e tij.
Sigurohuni që objektivat e vendosur të korrespondojnë me ato të dhëna në përmbledhjen ekzekutive, por më të detajuara. 
Sigurohuni që objektivat janë specifikë, të matshëm, të arritshëm, realë dhe në kohë.

Objektivi kryesor i ndërhyrjes së Qeverisë, përmes ndryshimit të politikave në këtë fushë, është përmirësimi i modelit të shërbimit civil në Shqipëri, nëpërmjet rritjes së efikasitetit të procesit të pranimit dhe përmirësimit të procedurave të menaxhimit të shërbimit civil.
Në mënyrë më specifike, ndërhyrja synon realizimin e nënobjektivave të mëposhtëm:
· Nënobjektivi 1: Rritja e efektivitetit dhe përmirësimi i procedurave të pranimit në nivelin hyrës të shërbimit civil, përmes forcimit të pjesëmarrjes së institucioneve në proces dhe organizimit të pranimit sipas kritereve specifike të pozicioneve të punës;
· Nënobjektivi 2: Zbatimi i kritereve dhe standardeve të njëjta për pranimin në nivelin hyrës, si në institucionet e administratës shtetërore që zbatojnë legjislacionin për shërbimin civil, ashtu edhe në ato që zbatojnë Kodin e Punës;
· Nënobjektivi 3: Ndryshimi i modelit të pranimit për nëpunësit e nivelit të lartë drejtues, përmes rritjes së transparencës, rekrutimit sipas kritereve specifike të pozicionit të punës, si dhe forcimit të garancive dhe mbrojtjes së tyre;
· Nënobjektivi 4: Përmirësimi i mekanizmave të motivimit të nëpunësve, përmes ndryshimit të modelit të shpërblimeve për arritjen e rezultateve të larta dhe stimulimit të përvojës në punë.
[bookmark: _Hlk213942937]Përshkrimi i opsioneve të shqyrtuara
Përshkruani opsionin e status quo-së. 
Identifikoni dhe përshkruani të gjitha opsionet e politikave që keni marrë parasysh.
Shpjegoni se si janë identifikuar opsionet e politikës.  

Për të realizuar objektivat e paraqitur më sipër mund të identifikohen 3 opsione të mundshme:
Opsioni 0 (jorregullator) – Ky opsion nuk parashikon ndërhyrje në ligjin ekzistues, por përqendrohet në përmirësimin e proceseve të punës nga pikëpamja menaxheriale, përmes forcimit të kapaciteteve të personelit përgjegjës. Realizimi i objektivave të përcaktuar nuk është i mundur vetëm përmes ndërhyrjeve jorregullatore, pasi LNC-ja dhe kuadri nënligjor i miratuar në zbatim të tij janë të detajuar dhe lënë hapësirë të kufizuar për diskrecion menaxherial. Për më tepër, arritja e objektivave të parashikuar nga Qeveria kërkon ndryshimin e një sërë procesesh pune.
Opsioni 1 (ndërhyrje rregullatore e kufizuar) – Rishikimi vetëm i disa prej instituteve të ligjit ekzistues, përmes ndryshimit të një numri të kufizuar procesesh pune. Ndërhyrja do të përqendrohej kryesisht në eliminimin e rekrutimit të TND-së përmes ASPA-s dhe ruajtjen e modelit të parashikuar nga ligji, duke përmirësuar menaxhimin e anëtarëve të TND-së dhe duke forcuar garancitë për ta.
Në kuadër të këtij opsioni, nuk do të ndryshonin sistemi i rekrutimit në grup dhe mënyra e pranimit në shërbimin civil, veçanërisht në institucionet e administratës shtetërore. Ndërhyrja do të kufizohej në përmirësime të proceseve, kryesisht të natyrës organizative dhe të forcimit të kapaciteteve. Edhe ky opsion nuk do të mundësonte arritjen e të gjitha objektivave të synuar, por do të ishte i përshtatshëm vetëm për realizimin e objektivave 3 dhe 4.
Opsioni 2 (ndërhyrje rregullatore e thelluar) – Rishikimi tërësor i ligjit ekzistues, përmes ndryshimit të procedurës së pranimit në nivelin hyrës të shërbimit civil dhe krijimit të një procedure atestimi, së cilës do t’i nënshtrohen të gjithë kandidatët për punësim, si në institucionet e shërbimit civil, ashtu edhe në ato që zbatojnë Kodin e Punës. Kjo qasje do të sigurojë unifikimin e procedurave dhe standardeve të pranimit në të dyja kategoritë e institucioneve të administratës publike.
Institucionet do të kenë një rol më të madh në zhvillimin e procedurave të rekrutimit, duke u mbështetur në kërkesat specifike të pozicioneve të punës dhe duke shmangur kufizimet që lidhen me karakterin e përgjithshëm të rekrutimit në grup.
Modeli i TND-së do të ndryshojë tërësisht, si në procedurat e pranimit, ashtu edhe në menaxhimin e nëpunësve civilë të nivelit të lartë drejtues. Do të forcohen garancitë për këta nëpunës dhe do të krijohet një model emërimi me mandat për drejtuesit e lartë. Gjithashtu, do të ndryshojnë mekanizmat e motivimit të nëpunësve dhe do të mundësohet hapja e shërbimit civil për kandidatë nga jashtë sistemit të karrierës.
Opsioni 2 mundëson realizimin e të gjitha objektivave të përcaktuar nga Qeveria në këtë fushë, çka përbën edhe avantazhin e tij kryesor. Nga ana tjetër, krahasuar me opsionet e tjera, zbatimi i tij kërkon përshtatjen e gjerë të akteve nënligjore të miratuara në zbatim të ligjit, si dhe trajnimin e personelit përgjegjës për zbatimin e procedurave, të cilat do të jenë pothuajse tërësisht të reja krahasuar me ato ekzistuese. Për këtë arsye, ky opsion do të kërkojë edhe një periudhë tranzitore më të gjatë se opsionet e tjera.
Identifikimi i këtyre opsioneve është mbështetur në analizat e kryera ndër vite nga Departamenti i Administratës Publike, raportet e progresit të Komisionit Evropian dhe raportet e monitorimit të OECD/SIGMA-s.
Për modelin e rekrutimit në nivelin hyrës dhe zbatimin e standardeve të ngjashme në institucione të ndryshme, është marrë si referencë modeli i përdorur në institucionet e Bashkimit Evropian, i administruar nga Zyra Evropiane e Përzgjedhjes së Personelit (EPSO), me përshtatjet e nevojshme për kontekstin shqiptar.
Sa i përket modelit të rishikuar të përzgjedhjes dhe menaxhimit të Trupës së Nivelit të Lartë Drejtues (TND), janë marrë në konsideratë edhe dokumentet e hartuara nga OECD/SIGMA, veçanërisht Manuali për Nëpunësit e Nivelit të Lartë Drejtues[1], si dhe letra e marsit 2025, që përmban propozimet e SIGMA-s drejtuar Ministrit të Shtetit për Administratën Publike dhe Antikorrupsionin.[footnoteRef:2]  [2:  Top Public Management Toolkit, February 2025] 

Identifikoni grupet e prekura.
Identifikoni llojet e ndikimeve për secilin grup të prekur, bëni dallimin midis ndikimeve të drejtpërdrejta dhe jo të drejtpërdrejta.
Për ndikimet e drejtpërdrejta:
 
Përshkruani nga ana cilësore ndikimet e drejtpërdrejta mbi grupet e prekura.
Analizoni nga ana sasiore ndikimet më të rëndësishme të drejtpërdrejta.
Përcaktoni vlerën monetare të ndikimeve më të rëndësishme të drejtpërdrejta aty ku është e mundur (përdor tabelën në Aneksin 2/a të këtij dokumenti).
Analizoni ndikimin mbi ndërmarrjet e vogla dhe të mesme (nëse ka).
Për ndikimet jo të drejtpërdrejta:
Përshkruani nga ana cilësore ndikimet jo të drejtpërdrejta mbi grupet e prekura.
Analizoni ndikimin mbi konkurrencën.  
Diskutoni kufizimin e analizës:
Jepni supozimet në të cilat janë bazuar parashikimet dhe risqet, të cilave ato u nënshtrohen.
Tregoni se çfarë mund të pengojë realizimin e përfitimeve, të rrisë kostot ose të sjellë pasoja të papritura.
Përmblidhni vlerësimin e opsioneve:
Paraqisni një pasqyrë përmbledhëse të të gjitha ndikimeve të opsioneve të analizuara.
Shpjegoni se si ndikimet e të gjitha opsioneve të analizuara krahasohen me njëra-tjetrën.
Paraqisni përllogaritjet më të mira të përgjithshme neto të ndikimit me vlerë monetare të përcaktuar për çdo opsion (përdor tabelën në Aneksin 2/b të këtij dokumenti).
Fillimisht, duhet theksuar se, duke qenë se ndryshimet e propozuara synojnë ndërhyrjen në një ligj horizontal, që rregullon funksionimin e një sistemi dhe jo veprimtari të caktuara ekonomike, ndikimet e tyre janë kryesisht të natyrës sistemike dhe lidhen me rregullimin e proceseve të punës, ndërsa ndikimi mbi veprimtaritë ekonomike është më i kufizuar.Mirë-organizimi dhe funksionimi i sistemit të shërbimit civil në një vend, si rregull, kanë disa ndikime të drejtpërdrejta mbi:
1. Institucionet publike që përfshihen në fushën e zbatimit të ligjit;
2. Nëpunësit civilë që preken nga rregullimet që lidhen me marrëdhënien e tyre të punës në shërbimin civil;
3. Anëtarët e publikut, si kandidatë potencialë për punësim në shërbimin civil, të cilët mund të preken nga rregullimet e propozuara nëse vendosin të kandidojnë për t’u bërë pjesë e tij.
Në mënyrë të tërthortë, ligji ndikon mbi publikun e gjerë përmes përmirësimit të funksionimit të administratës dhe institucioneve publike. Ky ndikim lidhet me rritjen e cilësisë së shërbimit civil, përmes rekrutimit të nëpunësve të aftë për të kontribuar në vendimmarrjen mbi politikat publike, si dhe me përmirësimin e cilësisë së shërbimeve publike që u ofrohen qytetarëve dhe bizneseve.
Zbatimi i ndryshimeve ligjore parashikon vetëm disa kosto të drejtpërdrejta buxhetore, të kufizuara në përshtatjen e sistemit të menaxhimit të procesit të rekrutimit në institucionet e administratës shtetërore.
Projektligji nuk parashikohet të sjellë kosto të tërthorta apo ndikime sociale mbi biznesin, konkurrencën, mjedisin etj. Ai sjell disa kosto tranzitore, të lidhura me hartimin e kuadrit ligjor dhe trajnimin e personelit për zbatimin sa më efektiv të ndryshimeve. Këto veprimtari janë parashikuar tashmë të mbulohen nga projekti EU for Good Governance.
Duke qenë se ndërhyrjet e propozuara nuk parashikojnë kosto të drejtpërdrejta shtesë për grupet e prekura, përveç disa shpenzimeve tranzitore që janë të mbuluara nga financime ekzistuese dhe projekte të jashtme (si programi “EU for Good Governance”), nuk është e nevojshme të kryhet një analizë e detajuar sasiore e ndikimit ekonomik dhe financiar. Kjo sepse strukturat ekzistuese do të menaxhojnë zbatimin e masave brenda burimeve aktuale njerëzore dhe financiare, duke shmangur nevojën për alokime shtesë buxhetore apo për kostot e rritura operacionale në afat të mesëm dhe të gjatë. Për më tepër, mungesa e ndryshimeve të konsiderueshme financiare në nivelin operacional e bën të vështirë dhe të pakuptimtë zhvillimin e një modeli të saktë sasior të kosto-përfitimit, duke shmangur kështu angazhimin e resurseve për analiza komplekse që nuk do të sjellin informacion vendimarrës më të detajuar.
Në këtë kontekst, një vlerësim cilësor dhe një analizë semi-sasiore me përdorimin e kritereve të peshave dhe shkallëve të preferencës janë të mjaftueshme për të orientuar procesin vendimarrës në mënyrë efektive dhe të bazuar. Kjo qasje siguron një balancë të mirë midis rigorozitetit metodologjik dhe realitetit praktik të aplikimit të masave, duke ruajtur fokusin te përmirësimi i efikasitetit administrativ dhe shmangia e kostove të panevojshme për analizat e thelluara financiare.
Për secilin prej opsioneve të identifikuara më sipër, në këtë seksion do të identifikohen grupet e prekura, do të përshkruhen në mënyrë cilësore ndikimet e drejtpërdrejta mbi këto grupe, si dhe do të realizohet vlerësimi dhe krahasimi i opsioneve, duke evidentuar avantazhet dhe disavantazhet e secilit në raport me arritjen e objektivave dhe eliminimin ose kufizimin e problematikave, duke marrë në konsideratë shkaqet e tyre.
Aty ku është e mundur, do të analizohen gjithashtu ndikimet e opsioneve të identifikuara, përmes një vlerësimi cilësor të përfitimeve (përmirësimi i situatës), kostove (përkeqësimi i situatës) dhe risqeve (çfarë mund të shkojë keq) që mund të rrjedhin nga ndërhyrja e propozuar, si dhe të grupeve mbi të cilat shtrihen këto ndikime. Për vlerësimin dhe krahasimin e opsioneve, me qëllim përzgjedhjen e opsionit më të përshtatshëm, është ndjekur një qasje cilësore.
Për të kuantifikuar këtë vlerësim, i cili në thelb mbetet cilësor, si dhe për të lehtësuar krahasimin dhe përzgjedhjen e opsionit më të përshtatshëm, është përdorur analiza shumëkriterëshe. Në këtë kuadër, janë përcaktuar kriteret përkatëse që pasqyrojnë arritjen e objektivave, si dhe pesha specifike e secilit kriter.
Për të mundësuar diferencimin ndërmjet opsioneve, secilit kriter i është caktuar një peshë specifike në shkallën 1–5. Më pas, për secilin opsion, kriteret janë vlerësuar me pikë në shkallën 0–5, sipas nivelit të preferencës dhe duke marrë në konsideratë peshën përkatëse të kriterit. Në këtë shkallë, 0 përfaqëson vlerësimin më të ulët të preferencës, ndërsa 5 vlerësimin më të lartë.
	Kriteri
	Pesha specifike
	Shkalla e preferencës

	1. Efektiviteti në arritjen e objektivit
	5
	0-5

	2. Qëndrueshmëria e opsionit
	5
	0-5

	3. Lehtësia në zbatim 
	5
	0-5

	4. Risqet (pasojat e padëshirueshme)
	5
	0-5


1. Opsioni 0 (jorregullator)
Ky opsion nuk parashikon ndërhyrje në ligjin ekzistues, por përqendrohet në përmirësimin e proceseve të punës nga pikëpamja menaxheriale, përmes forcimit të kapaciteteve të personelit përgjegjës.
Realizimi i objektivave të përcaktuar nuk është i mundur vetëm përmes ndërhyrjeve jorregullatore, pasi LNC-ja dhe kuadri nënligjor i miratuar në zbatim të tij janë të detajuar dhe lënë hapësirë të kufizuar për diskrecion menaxherial. Për më tepër, arritja e objektivave të parashikuar nga Qeveria kërkon ndryshimin e një sërë procesesh pune.
Në kuadër të këtij opsioni, megjithëse do të sigurohej vijimësia e zbatimit të modelit ekzistues të shërbimit civil dhe konsolidimi i arritjeve të deritanishme, nuk do të ishte e mundur që modeli të zhvillohej më tej dhe të përshtatej me kushtet aktuale. Problematikat e evidentuara në praktikë do të adresoheshin vetëm në mënyrë të kufizuar, ndërsa do të ekzistonte rreziku i thellimit të tyre në të ardhmen.
Në praktikë, modeli i testimit në grup për pozicionet e nivelit hyrës do të vijonte të mbetej mbizotërues në institucionet e administratës shtetërore, ndërsa DAP-i do të vazhdonte të angazhonte burime të konsiderueshme njerëzore dhe organizative për zbatimin e tij. Institucionet do të vijonin të ngrinin shqetësime lidhur me cilësinë e kandidatëve dhe përshtatshmërinë e tyre me kërkesat specifike të pozicioneve të punës.
Në këtë kuadër, mund të përmirësohej cilësia e veprimtarisë së komisioneve të testimit, përmes forcimit të kapaciteteve të DAP-it dhe anëtarëve të komisioneve për organizimin e procedurave të mbështetura në teste të aftësive njohëse dhe të arsyetimit logjik. Megjithatë, ndikimi i këtyre përmirësimeve do të ishte i kufizuar dhe nuk do të mund të kompensonte vështirësitë e evidentuara gjatë zbatimit të modelit ekzistues.
Sa i përket modelit të TND-së, do të vijonte të mbetej në fuqi parashikimi ligjor sipas të cilit pranimi në këtë kategori realizohet përmes ASPA-s, ndonëse kjo procedurë nuk është zbatuar asnjëherë gjatë 12 viteve të zbatimit të ligjit. Për rrjedhojë, procedura përjashtimore do të vijonte të përdorej si procedura kryesore e pranimit në praktikë.
Mekanizmat e motivimit të nëpunësve civilë do të vijonin të kishin efektivitet të kufizuar, pasi ligji aktual parashikon një model të avancimit në shkallët e pagës, i cili nuk është zbatuar gjatë 12 viteve të fundit dhe nga i cili Qeveria Shqiptare ka hequr dorë gradualisht.
Në këto kushte, zbatimi i avancimit horizontal në karrierë nuk është praktikisht i mundur sipas modelit ekzistues. Ndërkohë, DAP-i ka ndërmarrë hapa për përmirësimin e këtij sistemi dhe ka zhvilluar punë përgatitore për ndryshimin e modelit të vlerësimit të performancës dhe të mekanizmave të motivimit të personelit.
Në vlerësimin me pikë të kritereve ky opsion do të merrte pikët si më poshtë:
	Kriteri
	Pesha specifike
	Opsioni 0

	Efektiviteti në arritjen e objektivit
	5
	0

	Qëndrueshmëria e opsionit
	5
	2

	Lehtësia në zbatim 
	5
	5

	Risqet (pasojat e padëshirueshme)
	5
	0

	Total
	
	7


Përshkrimi i ndikimit cilësor mbi grupet e prekura:
Opsioni 0 ka një ndikim të kufizuar, thuajse të papërfillshëm, mbi grupet e prekura nga funksionimi i shërbimit civil, si në mënyrë të drejtpërdrejtë, ashtu edhe të tërthortë. Gjithashtu, ndikimi i tij në arritjen e katër objektivave strategjikë të Qeverisë në këtë fushë do të ishte shumë i kufizuar.
1. Opsioni 1 (ndërhyrje rregullatore e kufizuar)
Opsioni 1 nënkupton rishikimin vetëm të disa prej instituteve të ligjit ekzistues, përmes ndryshimit të një numri të kufizuar procesesh pune. Ndërhyrja do të përqendrohej kryesisht në eliminimin e rekrutimit të TND-së përmes ASPA-s dhe ruajtjen e modelit të parashikuar nga ligji, duke përmirësuar menaxhimin e anëtarëve të TND-së dhe duke forcuar garancitë për ta.
Në kuadër të këtij opsioni, nuk do të ndryshonin sistemi i rekrutimit në grup dhe mënyra e pranimit në shërbimin civil, veçanërisht në institucionet e administratës shtetërore. Ndërhyrja do të kufizohej në përmirësime të proceseve, kryesisht të natyrës organizative dhe të forcimit të kapaciteteve.
Edhe ky opsion nuk do të mundësonte arritjen e të gjitha objektivave të synuar nga Qeveria, por do të ishte i përshtatshëm vetëm për realizimin e objektivave 3 dhe 4.
Sa u përket Problemit 1 dhe Problemit 2, ky opsion nuk do të ofronte zgjidhje për adresimin e problematikave të evidentuara në praktikë. Qasja ndaj këtyre dy problemeve do të ishte e ngjashme me atë të Opsionit 0 (jorregullator), ndërsa përmirësimet e mundshme do të kufizoheshin në masa të natyrës menaxheriale dhe në forcimin e kapaciteteve.
Sa i përket Problemit 3 (modeli i pranimit dhe garancitë e ofruara për anëtarët e TND-së), Opsioni 1 do të ofronte një zgjidhje alternative, e cila do të konsistonte në:
· Ndryshimin e procedurës së pranimit në TND, duke eliminuar rekrutimin përmes ASPA-s, të kushtëzuar nga zhvillimi i një programi të thelluar trajnimi për kandidatët, përpara fitimit të statusit të anëtarit të TND-së;
· Shndërrimin e procedurës së rekrutimit të hapur, të zbatuar gjatë 12 viteve të zbatimit të ligjit, nga një procedurë përjashtimore në procedurën kryesore të pranimit në TND. Pranimi do të vijonte të realizohej sipas kësaj procedure, ndërsa kandidatët e suksesshëm, të emëruar në TND, do të detyroheshin të ndiqnin një program të veçantë trajnimi gjatë punës, brenda vitit të parë të emërimit;
· Ndryshimin e procedurave të largimit nga pozicioni i rregullt, përmes forcimit të garancive për nëpunësit, kufizimit të vendimmarrjes diskrecionare të eprorit të drejtpërdrejtë dhe parashikimit të pagesës kalimtare gjatë qëndrimit në listën e pritjes, deri në emërimin në një pozicion tjetër të rregullt.
Një ndërhyrje e këtij niveli do të mundësonte adresimin e disa prej problematikave që lidhen me modelin e TND-së në Shqipëri. Ajo do të ruante strukturën dhe karakteristikat themelore të modelit ekzistues, duke korrigjuar problematikat e evidentuara gjatë zbatimit në praktikë. Një ndërhyrje e tillë do të ishte më e lehtë për t’u zbatuar, pasi nuk do të ndryshonte modelin dhe procedurat kryesore që zbatohen aktualisht. TND-ja do të vijonte të konsiderohej një kategori e veçantë në arkitekturën e shërbimit civil, me një trajtim të diferencuar nga kategoritë e tjera të nëpunësve.
Nga ana tjetër, duke marrë në konsideratë numrin relativisht të ulët të nëpunësve që bëjnë pjesë në këtë kategori (107 pozicione organike aktualisht), pa vënë në dyshim rëndësinë e tyre, modeli aktual vlerësohet si tepër kompleks dhe kërkon angazhimin e burimeve të konsiderueshme nga DAP-i për menaxhimin e tij.
Sa i përket Problemit 4 (struktura e pagave dhe procedurat e parashikuara për motivimin e nëpunësve civilë), ky opsion do të mundësonte adresimin e plotë të problematikave të evidentuara.
Qeveria ka ndërmarrë tashmë ndryshime në strukturën e pagave. Përmes ndryshimeve të vitit 2023, është rritur pesha e komponentit të vjetërsisë në punë në strukturën e pagës, me synimin për të nxitur qëndrueshmërinë në pozicion dhe për të njohur vlerën e përvojës në punë.
Gjithashtu, në kuadër të reformës së pagave dhe trajtimeve të tjera për nëpunësit e administratës publike, në vitin 2023 u miratua ligji nr. 35/2023, i cili u njeh të gjithë të punësuarve në administratën publike të drejtën për të përfituar, përveç pagës, edhe trajtime të tjera financiare dhe përfitime, si më poshtë:
a) “Trajtime të tjera financiare”, ku përfshihen:
· Shpërblimi për rezultate në punë;
· Shpërblimi për inovacion sipas sektorëve;
· Mbështetja financiare e menjëhershme në rastet e situatave të vështira ekonomiko-shoqërore ose të shpalljes së gjendjes së jashtëzakonshme;
· Shtesa e veçantë e kushtëzuar e pagës mbi pagën bruto mujore, sipas fushave dhe/ose nënfushave prioritare të zhvillimit të vendit;
· Çmimet ose shpërblimet për ide inovative dhe inovacion;
· Çmimet ose shpërblimet për projekte të fituara, përmes të cilave janë përthithur fonde dhe/ose ka përfituar institucioni apo vendi.
b) “Përfitime”, ku përfshihen:
· Shërbimet e veçanta;
· Trajtimet e veçanta për nëpunësin, punonjësin dhe/ose fëmijën apo familjen e tij;
· Trajnimet, aftësimi, riaftësimi dhe edukimi gjatë gjithë jetës.
Duke marrë në konsideratë sa më sipër, propozohet ndryshimi i modelit ekzistues, përmes heqjes së avancimit në shkallët e pagës dhe zbatimit të trajtimeve të tjera financiare dhe përfitimeve. Në këtë kuadër, parashikohet edhe shpërblimi për performancë të mirë, i cili do të kufizohet në një përqindje të caktuar të punonjësve brenda institucionit. Këto trajtime të tjera financiare nuk do të përbëjnë pjesë të pagës, por do të jepen si përfitime të njëhershme.
Ndërkohë, për të mundësuar funksionimin efektiv të modelit të vlerësimit të performancës, nevojiten përmirësime të mëtejshme të praktikës së zbatimit të tij. DAP-i ka hartuar tashmë një sistem të rishikuar, me pesë nivele të performancës dhe mekanizma të tjerë që synojnë rritjen e objektivitetit të vlerësimit.
Ndryshimet në LNC do të shoqërohen me ndryshimet përkatëse në legjislacionin dytësor, për të reflektuar në procedurat e vlerësimit kalimin nga sistemi aktual me katër nivele në një sistem me pesë nivele, duke mundësuar diferencimin më të qartë dhe më të nuancuar të niveleve të performancës së nëpunësve civilë.
Në vlerësimin me pikë të kritereve ky opsion do të merrte pikët si më poshtë:
	Kriteri
	Pesha specifike
	Opsioni 1

	Efektiviteti në arritjen e objektivit
	5
	3

	Qëndrueshmëria e opsionit
	5
	3

	Lehtësia në zbatim 
	5
	4

	Risqet (pasojat e padëshirueshme)
	5
	2

	Total
	
	12



Përshkrimi i ndikimit cilësor mbi grupet e prekura:
Ky opsion do të kishte një ndikim të dukshëm në dy grupe kryesore të prekura nga ndryshimet e propozuara:
- Të gjithë nëpunësit civilë, të cilët do të përfitonin nga përmirësimi i procedurave të vlerësimit të rezultateve në punë dhe i mekanizmave të motivimit. Struktura e ndryshuar e pagës do të mundësonte zbatimin e shpejtë të bonusit të performancës për nëpunësit me rezultate të larta, duke rritur motivimin e tyre në punë. Gjithashtu, sistemi i vlerësimit të performancës do të ishte më fleksibël dhe do të mundësonte një vlerësim më objektiv të rezultateve në punë.
- Nëpunësit civilë që bëjnë pjesë në Trupën e Nivelit të Lartë Drejtues (TND), të cilët do të përfitonin garanci mbrojtjeje të ngjashme me ato të nëpunësve të kategorive më të ulëta, ndërkohë që procedura e pranimit do të mbetej e pandryshuar krahasuar me atë që zbatohet aktualisht në praktikë. Ndikimi mbi institucionet do të ishte minimal, për shkak të numrit shumë të kufizuar të këtyre pozicioneve në strukturat e tyre. Edhe nga pikëpamja menaxheriale, ndryshimet do të ishin të kufizuara. ASPA do të vijonte të organizonte programet e trajnimit për nëpunësit e TND-së gjatë vitit të parë të punësimit.
Analiza sasiore e ndikimit ekonomik-financiar nuk mund të kryhet në këtë fazë për shkak të mungesës së të dhënave të detajuara dhe të besueshme financiare lidhur me kostot dhe përfitimet konkrete të aplikimit të këtyre ndryshimeve. Kompleksiteti i sistemit të shërbimit civil, si dhe natyra dinamike dhe politike e ndryshimeve, e bëjnë të vështirë vlerësimin e saktë të parametrave ekonomikë në mungesë të studimeve të mëtejshme dhe të analizave të thelluara të burimeve financiare, stafit dhe efikasitetit operacional. Për pasojë, në mungesë të këtij informacioni, është e pamundur zhvillimi i një analize të besueshme kosto-përfitim, duke kërkuar që në fazat e ardhshme të plotësohen këto të dhëna për të siguruar një vlerësim më të saktë dhe të qëndrueshëm financiar.
1. Opsioni 2 (rregullator i thelluar)
Opsioni 2 nënkupton një rishikim tërësor të ligjit ekzistues: rishikimi i procedurës së pranimit për nivelin hyrës në SHC, krijimi i një procedure atestimi, të cilës do i nënshtrohen të gjithë kandidatët për punësim në institucionet e shërbimit civil, apo edhe në ato të Kodit të Punës. Kjo qasje do të sigurojë uniformitetin e procedurave dhe standardeve në të dy tipet e institucioneve të administratës publike. Institucionet do jenë më të përfshira në realizimin e rekrutimit, mbështetur në kërkesat specifike të pozicionit të punës, duke evituar gjeneralizmat e shkaktuara nga rekrutimi në grup. Modeli i TND do të ndryshojë tërësisht, duke filluar nga mënyra e pranimit tek menaxhimi i NC të nivelit të lartë drejtues. Do të rriten garancitë dhe do të krijohet një model me mandat për drejtues të lartë. Do të ndryshohet mënyra e motivimit të nëpunësve dhe do të hapet shërbimi civil për kandidatë jashtë sistemit të karrierës.
Opsioni 2 siguron arritjen e të gjitha objektivave të caktuara nga qeveria në këtë fushë. Ky është avantazhi kryesor i këtij opsioni. Ndërsa disavantazhi, krahasuar me opsionet e tjera, lidhet me nevojën për përshtatjen e gjerë të të gjitha akteve nënligjore të dala nga ligji dhe trajnimin e nevojshëm për zbatuesit e procedurave, të cilat do jetë të gjitha thuajse të reja, krahasuar me ato ekzistueset. Për këtë opsion do të jetë e nevojshme edhe një fazë tranzitore më e gjatë sesa opsionet e tjera.
Në krahasim me dy opsionet e trajtuara më sipër, Opsioni 2 adreson edhe Problemet 1 dhe 2. Sa i përket Problemit 1 – Rritja e efektivitetit të pranimit në nivelin hyrës të shërbimit civil, ky opsion ofron një zgjidhje të plotë. Përmes ndryshimeve ligjore, do të krijohet një procedurë rekrutimi për nivelin hyrës, e organizuar në dy faza:
i. Faza e parë – Provimi i atestimit në nivel kombëtar
Fillimisht, të gjithë kandidatët do t’i nënshtrohen provimit të atestimit, i cili do të zhvillohet në nivel kombëtar. Ky testim do të zbatohet për të gjithë kandidatët e interesuar për t’u punësuar në institucionet e administratës publike, pa dallim, përfshirë institucionet brenda fushës së veprimit të ligjit për nëpunësin civil, institucionet e pavarura dhe ato të qeverisjes vendore, si dhe institucionet e administratës shtetërore që i rregullojnë marrëdhëniet e punës sipas Kodit të Punës.
Testimi do të organizohet nga Departamenti i Administratës Publike (DAP) dhe do të përbëjë një kërkesë të përgjithshme për pjesëmarrjen në fazën e dytë të rekrutimit. Ai do të vlerësojë:
· Njohuritë e përgjithshme të kandidatëve mbi funksionimin e administratës;
· Njohuritë mbi kuadrin ligjor bazë;
· Njohuritë mbi parimet e përgjithshme të organizimit dhe funksionimit të administratës;
· Aftësitë njohëse, arsyetimin logjik dhe matematik.
Provimi i përgjithshëm i atestimit do të zhvillohet disa herë në vit. Kandidatët që arrijnë pragun minimal të kualifikimit do të pajisen me një certifikatë të vlefshme për katër vjet, e cila do të përbëjë kusht për pjesëmarrjen në fazën e dytë të rekrutimit.
Në këtë provim do të marrin pjesë të gjithë kandidatët për punësim në institucionet e shërbimit civil, përfshirë institucionet e pavarura dhe ato të qeverisjes vendore, si dhe kandidatët për punësim në institucionet publike jashtë fushës së veprimit të LNC-së.
Për rrjedhojë, në nenin 21 të ligjit do të shtohet zotërimi i certifikatës së atestimit si kriter i përgjithshëm pranimi.
ii. Faza e dytë e rekrutimit do të zhvillohet sipas modelit të procedurës aktuale të ngritjes në detyrë, përmes një konkursi ndërmjet kandidatëve të pajisur me certifikatën e atestimit. Testimi i kësaj faze do të jetë specifik për pozicionin përkatës të punës dhe do të organizohet nga institucioni që ka vendin e lirë, nën monitorimin e DAP-it, për institucionet e administratës shtetërore.
Gjithashtu, parashikohet që, në rastet kur brenda të njëjtit institucion ose sistem ministror ka më shumë se një pozicion të lirë me natyrë, përgjegjësi dhe kritere të njëjta, këto pozicione të mund të shpallen në grup. Kandidati ose kandidatët me renditjen më të lartë do të shpallen fitues.
DAP-i do të vijojë të menaxhojë portalin e njoftimeve dhe sistemin e aplikimit për kandidatët. Gjithashtu, do të ushtrojë funksionin mbikëqyrës mbi zhvillimin e fazës së dytë të rekrutimit, duke siguruar cilësinë e pyetjeve dhe respektimin e standardeve përkatëse. Fusha e veprimit të DAP-it në këtë proces do të kufizohet në institucionet e administratës shtetërore.
Për të garantuar paanshmërinë e procesit dhe përfshirjen e të gjitha palëve të interesuara në vlerësim, në përputhje me kompetencat e tyre kushtetuese dhe ligjore, parashikohet që procedura e atestimit të zhvillohet nga një Komision Kombëtar me shtatë anëtarë, me mandat pesëvjeçar, me përbërjen e mëposhtme:
· Drejtori i DAP-it, i cili do të jetë ex officio kryetar i Komisionit;
· Dy anëtarë të caktuar nga Këshilli i Ministrave;
· Dy anëtarë të caktuar nga Komisioneri për Mbikëqyrjen e Shërbimit Civil, me propozim të institucioneve qendrore të pavarura;
· Dy anëtarë të caktuar nga Këshilli Konsultativ ndërmjet Qeverisjes Qendrore dhe Vetëqeverisjes Vendore, me propozim të institucioneve të vetëqeverisjes vendore.
DAP-i do të kryejë funksionet e sekretariatit të Komisionit dhe do të ofrojë mbështetjen e nevojshme për zhvillimin e proceseve teknike, përpunimin e testeve dhe menaxhimin e përgjithshëm të procesit. Ky angazhim do të kërkojë kapacitete shtesë logjistike, si dhe administrimin e sistemit informatik përkatës.
Avantazhet e vlerësuara të këtij modeli janë:
· Zbatimi uniform, të paktën në nivelin hyrës, i parimeve të meritës, profesionalizmit dhe mundësive të barabarta për të gjithë kandidatët për punësim në administratën publike, si në institucionet brenda fushës së veprimit të ligjit për nëpunësin civil, ashtu edhe në ato jashtë saj;
· Garantimi i përfshirjes së plotë të të gjitha institucioneve që rekrutojnë nëpunës civilë në procesin e unifikimit të standardeve të testimit;
· Vlerësimi i kandidatëve përmes rekrutimit për pozicione individuale, duke marrë në konsideratë kërkesat specifike të pozicionit të punës dhe duke synuar, për rrjedhojë, përmirësimin e cilësisë së rezultatit përfundimtar;
· Rritja e përfshirjes së institucioneve në procesin e rekrutimit, duke u dhënë atyre një rol më të madh se DAP-it në zhvillimin e fazës së dytë të rekrutimit për pozicionet e nivelit ekzekutiv;
· Shkurtimi i kohës së rekrutimit, duke qenë se certifikata e atestimit do të jetë e vlefshme për disa vite. Kandidatët që janë ose kanë qenë më parë të punësuar në një institucion të administratës publike do të konsiderohen automatikisht se e përmbushin këtë kriter;
· Përmirësimi i cilësisë së kandidatëve të rekrutuar në njësitë e vetëqeverisjes vendore dhe në institucionet më të vogla.
Opsioni 2 ofron një zgjidhje edhe për Problemin 2 (ekzistenca e standardeve dhe procedurave të ndryshme të pranimit në institucionet e administratës publike, veçanërisht ndërmjet institucioneve që zbatojnë legjislacionin për shërbimin civil dhe atyre që zbatojnë Kodin e Punës).
Për të adresuar këtë problematikë, procedura e atestimit do të zbatohet në të gjitha institucionet publike, si në institucionet e administratës shtetërore, brenda ose jashtë fushës së veprimit të LNC-së, ashtu edhe në institucionet qendrore të pavarura dhe ato të vetëqeverisjes vendore.
Avantazhet e vlerësuara të këtij modeli janë:
· Ruajtja e trajtimit unitar të shërbimit civil, duke garantuar që të gjitha institucionet brenda fushës së veprimit të LNC-së të zbatojnë të njëjtat procedura për rekrutimin e personelit;
· Zbatimi i një standardi të unifikuar në nivelin hyrës, duke siguruar që të gjithë punonjësit publikë të përmbushin të njëjtat kërkesa minimale për punësimin në administratën publike, pavarësisht institucionit ku punësohen;
· Shtrirja e standardit të nivelit hyrës edhe në institucionet e administratës shtetërore jashtë fushës së veprimit të LNC-së, me përjashtim të institucioneve ose sistemeve për të cilat legjislacioni i posaçëm parashikon një procedurë specifike rekrutimi.
Sa i përket Problemit 3 (modeli i pranimit dhe garancitë e ofruara për anëtarët e TND-së), Opsioni 2 ofron një zgjidhje të plotë, krahasuar me atë të propozuar në Opsionin 1. Ndryshimet kryesore të parashikuara në këtë opsion janë:
i. Eliminimi i listës së TND-së dhe i procedurës që garanton qëndrimin në këtë listë, pa qenë nëpunësi i lidhur me një pozicion të caktuar pune. Gjithashtu, do të parashikohen procedura të diferencuara pranimi dhe menaxhimi për kategoritë e pozicioneve që aktualisht bëjnë pjesë në TND, duke marrë në konsideratë specifikat e tyre.
ii. Për pozicionet e drejtorit të departamentit dhe drejtorit të drejtorisë së përgjithshme në institucionet e administratës shtetërore, rekrutimi do të zhvillohet sipas një modeli të ngjashëm me atë që zbatohet për pozicionin e drejtorit në ministri, i cili i përket kategorisë së mesme drejtuese.
Shpallja e vendit të lirë të punës do të bëhet veçmas për secilin pozicion, bazuar në përshkrimin specifik të punës. Konkurrimi do të jetë i hapur kryesisht për nëpunësit civilë ekzistues, përmes mekanizmave të lëvizjes paralele dhe ngritjes në detyrë.
Ndryshimet ligjore parashikojnë gjithashtu mundësinë që Këshilli i Ministrave të hapë konkurrimin edhe për kandidatë nga jashtë shërbimit civil, por jo për më shumë se 50% të pozicioneve. Për kandidatët e jashtëm do të zbatohet periudha e provës.
Gjatë procedurës së testimit do të vlerësohen kompetencat e përgjithshme të kandidatëve për pozicionet e nivelit të lartë drejtues, si dhe do të verifikohen njohuritë dhe kompetencat specifike që lidhen me pozicionin përkatës. Komisioni i përzgjedhjes do të jetë i ngjashëm me atë që përdoret për nivelin e mesëm drejtues.
Nëpunësit e emëruar në këto pozicione do të kenë një trajtim të ngjashëm me atë të nëpunësve të nivelit të mesëm drejtues. Për këtë kategori pozicionesh nuk do të ketë më listë të TND-së, ndërsa eprorët e drejtpërdrejtë nuk do të kenë diskrecionin për t’i larguar nëpunësit nga pozicioni, përveçse përmes procedurave disiplinore ose për shkak të performancës së dobët.
iii. Sekretarët e Përgjithshëm (SP) në ministri dhe titullarët e institucioneve qendrore të varësisë, që bëjnë pjesë në shërbimin civil të administratës shtetërore, do të përbëjnë një grup të veçantë, për të cilin do të zbatohen procedura rekrutimi dhe menaxhimi të ndryshme nga ato të kategorive të tjera të pozicioneve në shërbimin civil.
Duke marrë në konsideratë natyrën menaxheriale të këtyre pozicioneve, kandidatët do të mund të konsiderohen të përshtatshëm për secilin prej tyre. Rekrutimi do të zhvillohet nga Komisioni Kombëtar i Përzgjedhjes (KKP), përmes një procedure të përbashkët për disa pozicione njëkohësisht ose përmes procedurave individuale.
Testimi do të përqendrohet në vlerësimin e kompetencave të përgjithshme për nivelin e lartë drejtues, si dhe të njohurive përkatëse që lidhen me detyrat kryesore të pozicionit. Në konkurrim do të mund të marrin pjesë nëpunës civilë ekzistues, si dhe kandidatë nga jashtë shërbimit civil, që plotësojnë kërkesat e përgjithshme dhe të posaçme të pozicionit të punës.
Emërimi në këto pozicione do të bëhet për një mandat pesëvjeçar, me mundësi rinovimi në bazë të vlerësimit të performancës. Gjithashtu, do të zbatohet procedura e “bashkëjetesës” me titullarin e institucionit, e cila parashikon mundësinë e përfundimit të parakohshëm të mandatit kundrejt kompensimit.
Kompensimi do të jetë deri në 12 muaj pagë, në varësi të kohës së mbetur të mandatit në momentin e lirimit nga pozicioni. Gjatë periudhës së përfitimit të kësaj pagese, nëpunësi do të ketë mundësinë të përzgjidhet dhe të emërohet në një pozicion të ngjashëm pa konkurrim.
Procedura e rekrutimit do të pësojë gjithashtu disa ndryshime. Departamenti i Administratës Publike, bazuar në rezultatet e testimit të zhvilluar nga KKP-ja, do t’i propozojë eprorit të drejtpërdrejtë tre kandidatët e renditur të parët për të marrë pjesë në një intervistë me të. Në përfundim të procesit, eprori i drejtpërdrejtë do të përzgjedhë kandidatin fitues, duke arsyetuar vendimin e përzgjedhjes.
Për të kufizuar diskrecionin e titullarit në përfundimin e parakohshëm të mandatit, janë parashikuar garancitë e mëposhtme për nëpunësit:
- Kufizime për ndërprerjen e parakohshme të mandatit. Mandati nuk mund të ndërpritet gjatë gjashtë muajve të parë nga data e emërimit të nëpunësit ose gjatë gjashtë muajve të parë nga emërimi i eprorit të drejtpërdrejtë. Gjithashtu, gjatë mandatit të tij, eprori i drejtpërdrejtë nuk mund të ndërpresë më shumë se një mandat të nëpunësit të nivelit të lartë drejtues në të njëjtin institucion. Ndërprerja e mandatit nuk lejohet as gjatë periudhës kur institucioni vijon të paguajë pagën kalimtare për shkak të ndërprerjes së mëparshme të mandatit të një nëpunësi tjetër të nivelit të lartë drejtues në të njëjtin pozicion.
- Regjistrimi në listën e pritjes dhe mundësia e emërimit pa konkurrim. Në rast të ndërprerjes së mandatit përpara përfundimit të tij, në listën e pritjes që administrohet nga DAP-i, deri në përfundim të mandatit, do të regjistrohen vetëm ata nëpunës civilë që, përpara emërimit si sekretarë të përgjithshëm ose titullarë të institucioneve të varësisë, kanë qenë të punësuar në pozicionet e nivelit të lartë drejtues të drejtorit të përgjithshëm ose drejtorit të departamentit në institucionet e administratës shtetërore. Nëpunësit e regjistruar në këtë listë do të emërohen nga DAP-i, pa konkurrim, në pozicione të lira të kategorisë së lartë drejtuese, përkatësisht në pozicionet e drejtorit të përgjithshëm, drejtorit të departamentit ose në pozicione të barasvlershme, me kusht që të plotësojnë kërkesat e veçanta të pozicionit të punës.
- E drejta për të marrë pjesë në procedura të tjera përzgjedhjeje. Nëpunësit të cilëve u është ndërprerë mandati do të kenë të drejtë, gjatë periudhës së mbetur të tij, të aplikojnë, të përfshihen në listën e shkurtër të kandidatëve dhe të marrin pjesë në intervistën me titullarin e institucionit për pozicionet e sekretarit të përgjithshëm dhe të titullarit të institucionit të varësisë.
Avantazhet:
· Adresimi i të gjitha problematikave të evidentuara gjatë zbatimit në praktikë, që lidhen me rekrutimin për pozicione të ndryshme përmes një procedure të vetme, pa marrë në konsideratë specifikat e tyre, veçanërisht në rastin e pozicioneve teknike;
· Kufizimi i diskrecionit të eprorit të drejtpërdrejtë për përfundimin e marrëdhënies së punës dhe forcimi i garancive për nëpunësit;
· Unifikimi i procedurave të rekrutimit dhe menaxhimit me ato të kategorisë së mesme drejtuese, duke rritur mundësitë e lëvizjes dhe të ngritjes në karrierë.
Sa i përket Problemit 4, ndërhyrja e parashikuar është e njëjtë me atë të Opsionit 1, të paraqitur më sipër, ku janë dhënë edhe të gjitha shpjegimet përkatëse.
Në vlerësimin me pikë të kritereve ky opsion do të merrte pikët si më poshtë:
	Kriteri
	Pesha specifike
	Opsioni 2

	Efektiviteti në arritjen e objektivit
	5
	5

	Qëndrueshmëria e opsionit
	5
	5

	Lehtësia në zbatim 
	5
	1

	Risqet (pasojat e padëshirueshme)
	5
	4

	Total
	
	15



Nga tabela më sipër është evident fakti se ky opsion është më i vështiri për tu aplikuar në praktikë. Ndryshimi tërësor i procedurave të pranimit për nivelin hyrës, ndryshimi i rolit të institucioneve në proces, ndryshimi i modelit të pranimit dhe menaxhimit të TND, do të sjellë një faqe të re për shërbimin civil dhe do të kërkojë një procedurë tranzitore më të gjatë për tu vënë në zbatim, sesa opsionet e tjera.
Aktet nënligjore do duhet të ribëhen në pjesën më të madhe të tyre nga fillimi, veçanërisht ato të lidhura me procedurat e rekrutimit dhe të menaxhimit të TND. Institucionet do të duhet të përshtasin procedurat e brendshme, në bazë të kompetencave të caktuara nga ligji dhe aktet nënligjore që do dalin në zbatim të tij. Ka nevojë për një fushatë të mirë komunikimi për procedurat e reja dhe hartimin e manualeve përkatëse për asistimin e institucioneve në këto procedura. DAP do ketë rolin kryesor në detajimin e procedurave dhe zhvillimin e fushatave informuese dhe trajnuese. Kapacitetet e stafeve ne DAP dhe institucione do duhet të përshtaten me procedurat e reja. Megjithë këto vështirësi të zbatimit, mendojmë se risqet për shfaqjen e pasojave të padëshirueshme do jenë të menaxhueshme, nëse përgatitjet paraprake bëhen si duhet.
Përshkrimi i ndikimit cilësor mbi grupet e prekura
[bookmark: _Hlk213943137]Ndërhyrja e parashikuar nga Opsioni 2 prek të gjitha grupet që ndikohen nga zbatimi i ligjit për nëpunësin civil (LNC), ndërsa ndikimet e saj janë më të gjera krahasuar me ato të parashikuara nga opsionet e tjera.
1. Ministritë dhe institucionet e administratës shtetërore në përgjithësi, të cilat kanë përgjegjësinë për mbikëqyrjen, drejtimin dhe menaxhimin e shërbimit civil dhe të nëpunësve në varësi të tyre. Përfshirja e kufizuar e këtyre institucioneve në procedurat e pranimit ka ndikuar në përshtatshmërinë e kandidatëve fitues me kërkesat specifike të pozicioneve të punës.
Me zbatimin e procedurës së pranimit me dy faza, institucionet do të jenë përgjegjëse për zhvillimin e fazës së dytë. Për rrjedhojë, njësitë e menaxhimit të burimeve njerëzore do të duhet të zhvillojnë kapacitetet e nevojshme për të garantuar cilësinë e procedurës dhe respektimin e të gjitha standardeve të pranimit të parashikuara nga LNC-ja.
Këto institucione e kanë zbatuar një procedurë të tillë sipas legjislacionit të mëparshëm për shërbimin civil, deri në vitin 2013, dhe vijojnë ta zbatojnë aktualisht për një numër të kufizuar procedurash, në rastet e lëvizjes paralele dhe ngritjes në detyrë. Për këtë arsye, nuk parashikohen vështirësi të konsiderueshme në përshtatjen me modelin e ri. Akademia e Administratës Publike (ASPA) do të ofrojë mbështetje përmes trajnimeve specifike në këtë fushë.
2. Institucionet e pavarura qendrore dhe institucionet e pushtetit vendor, të cilat menaxhojnë në mënyrë të pavarur procesin e pranimit në shërbimin civil, por në raste të caktuara kanë hasur vështirësi në zbatimin e standardeve, për shkak të kapaciteteve të kufizuara për administrimin e procedurave përkatëse.
Me zbatimin e procedurës së atestimit, këto institucione, veçanërisht ato vendore, do ta kenë më të lehtë të tërheqin kandidatë të kualifikuar dhe të zhvillojnë procedurat e pranimit gjatë fazës së dytë. Këto procedura do të zhvillohen në përputhje me kriteret specifike të pozicioneve të punës.
3. Nëpunësit civilë dhe punonjësit e institucioneve të administratës shtetërore që rregullohen nga Kodi i Punës, si përfitues të drejtpërdrejtë të zbatimit korrekt të procedurave të pranimit, si dhe të standardeve të meritës dhe barazisë së mundësive në administratën publike. Zbatimi i procedurës së atestimit do të mundësojë realizimin e këtij objektivi edhe për punonjësit e institucioneve që rregullohen nga Kodi i Punës.
Nëpunësit civilë në përgjithësi do të përfitojnë gjithashtu nga procedurat që lidhen me motivimin në punë dhe skemat nxitëse të zbatuara nga Qeveria.
4. Departamenti i Administratës Publike (DAP), si institucioni përgjegjës për hartimin e politikave dhe menaxhimin e shërbimit civil në tërësi, do të përqendrohet më shumë në rolin e tij udhëheqës për hartimin dhe zbatimin e politikave, si dhe në funksionin monitorues.
DAP-i do të jetë përgjegjës për procedurën e atestimit dhe mbikëqyrjen e zbatimit të standardeve gjatë fazës së dytë të pranimit në institucionet e administratës shtetërore. Për këtë qëllim, do të duhet të përshtatë procedurat e brendshme të punës që lidhen me pranimin, si dhe të ndryshojë ose përditësojë software-in për menaxhimin e procesit të pranimit.
5. Nëpunësit civilë që bëjnë pjesë në Trupën e Nivelit të Lartë Drejtues (TND), për të cilët problematikat e modelit aktual shfaqen shpesh në praktikë, për shkak të lëvizjeve të shumta nga një pozicion në tjetrin ose nga lista e pritjes (“shporta”) drejt një pozicioni të rregullt, krahas procedurave të rekrutimit që zhvillohen në mënyrë të vazhdueshme.
Garancitë për këto pozicione do të forcohen, duke synuar rritjen e qëndrueshmërisë së nëpunësve në detyrë dhe tërheqjen e një numri më të madh kandidatësh. Procedurat e pranimit do të jenë më të thjeshta, veçanërisht për pozicionet që kërkojnë ekspertizë specifike teknike, si ato të drejtorëve të përgjithshëm dhe drejtorëve të departamenteve. Njohja e një statusi të ngjashëm me atë të pozicioneve të nivelit të mesëm drejtues do të mundësojë integrimin më të mirë të këtyre pozicioneve në strukturën e institucionit.
Për sekretarët e përgjithshëm dhe titullarët e institucioneve të varësisë, ndryshimet e propozuara parashikojnë forcimin e ndjeshëm të garancive, ndërsa zbatimi i një sistemi me mandat synon të rrisë qëndrueshmërinë e tyre në pozicion.
Për nëpunësit që bëjnë pjesë në listën e TND-së, por që nuk janë emëruar në pozicione të rregullta, është parashikuar një procedurë tranzitore, e cila do të mundësojë integrimin e tyre në pozicione të lira, sa herë që kjo është e mundur.
6. Qytetarët (në mënyrë të tërthortë), si kandidatë potencialë për punësim në administratën publike ose si pjesë e saj, të cilët duhet të përfitojnë nga standarde dhe garanci më të mira në shërbimin civil dhe, më gjerësisht, në administratën publike.
Analiza sasiore e ndikimit ekonomiko-financiar nuk mund të kryhet në këtë fazë, për shkak të mungesës së të dhënave të detajuara dhe të besueshme financiare mbi kostot dhe përfitimet konkrete që lidhen me zbatimin e ndryshimeve të propozuara. Kompleksiteti i sistemit të shërbimit civil, si dhe natyra dinamike dhe politike e ndryshimeve, e vështirësojnë vlerësimin e saktë të parametrave ekonomikë, në mungesë të studimeve të mëtejshme dhe analizave të thelluara mbi burimet financiare, personelin dhe efikasitetin operacional. Për rrjedhojë, në mungesë të këtij informacioni, nuk është e mundur të realizohet një analizë e besueshme kosto-përfitim. Plotësimi i këtyre të dhënave në fazat e ardhshme do të mundësonte një vlerësim financiar më të saktë dhe të qëndrueshëm.
Në krahasim me dy opsionet e tjera, Opsioni 1 parashikon disa kosto të drejtpërdrejta, të cilat duhet të merren në konsideratë dhe të mbulohen gjatë fazës tranzitore të zbatimit të procedurave të reja:
· Ndryshimi i modulit të menaxhimit të rekrutimit, të administruar nga DAP-i, për ta përshtatur me procedurën e re të atestimit, me një kosto të vlerësuar prej rreth 15 milionë lekësh (ALL);
· Përmirësimi (upgrade) i sistemit të vlerësimit automatik të testimeve, me një kosto të vlerësuar prej rreth 10 milionë lekësh (ALL).
Arsyetimi i opsionit të preferuar
Zgjidhni opsionin e preferuar, bazuar në analizë. 
Shpjegoni arsyetimin tuaj.
Lloji i ndërhyrjes: Analiza e realizuar më sipër, në këtë pjesë të dokumentit, për secilin problem dhe objektiv, tregon se Opsioni 2, që konsiston në një rishikim tërësor të ligjit ekzistues, është opsioni i preferuar për këtë ndërhyrje. Zbatimi i tij mundëson realizimin e të gjitha objektivave dhe nënobjektivave të përcaktuar nga Qeveria Shqiptare. Vetëm një ndryshim tërësor i procedurës së pranimit në nivelin hyrës do të mundësonte zbatimin e standardeve të ngjashme në të gjitha institucionet e administratës shtetërore, pavarësisht legjislacionit specifik që rregullon funksionimin e tyre. Ndryshimi i procedurës së pranimit dhe krijimi i një modeli rekrutimi me dy faza do të mundësojnë që të gjithë kandidatët t'i nënshtrohen fillimisht testimit të njohurive të përgjithshme minimale të nevojshme për punësim në administratën publike dhe, më pas, vlerësimit të njohurive specifike që lidhen me pozicionin përkatës të punës. Kjo qasje synon të rrisë cilësinë e kandidatëve të rekrutuar dhe të sigurojë një përshtatje më të mirë të tyre me institucionet dhe nevojat përkatëse.
Ndryshimi i modelit të pranimit dhe menaxhimit të Trupës së Nivelit të Lartë Drejtues (TND) do të mundësojë, nga njëra anë, forcimin e garancive dhe mbrojtjen më të mirë të të drejtave të nëpunësve të nivelit të lartë drejtues, krahasuar me modelin aktual, dhe, nga ana tjetër, një proces rekrutimi të orientuar drejt kërkesave specifike të pozicionit të lirë të punës. Ndarja e nëpunësve të nivelit të lartë drejtues në dy nënkategori do të mundësojë integrimin e drejtorëve të përgjithshëm dhe drejtorëve të departamenteve në sistemin e karrierës, njësoj si nëpunësit e kategorive më të ulëta. Ndërkohë, për sekretarët e përgjithshëm dhe titullarët e institucioneve të varësisë, krijimi i një modeli me mandat të kufizuar në kohë do të sigurojë stabilitet më të madh në pozicionin e punës dhe qartësi mbi vijimësinë e marrëdhënies së punës, në përputhje me kushtet e përcaktuara dhe garancitë e parashikuara për të dyja palët, nëpunësin civil dhe eprorin e tij të drejtpërdrejtë.
Për më tepër, kjo ndërhyrje me natyrë rregullatore është parashikuar tashmë në Udhërrëfyesin për Reformën në Administratën Publike, i cili përcakton shprehimisht amendimin e ligjit nr. 152/2013.
Teknika e ndërhyrjes: Sa i përket zgjedhjes ndërmjet ndryshimeve në ligjin ekzistues nr. 152/2013 dhe hartimit të një ligji tërësisht të ri, nga analiza rezulton se, si në aspektin cilësor, ashtu edhe në atë sasior, ndërhyrjet e nevojshme në dispozitat ligjore janë të një mase të pranueshme. Këto ndërhyrje nuk janë të një shkalle të tillë që të justifikojnë hartimin e një ligji krejtësisht të ri. Për rrjedhojë, nga pikëpamja e teknikës legjislative, vlerësohet më e përshtatshme ndërhyrja përmes ndryshimeve dhe shtesave në ligjin ekzistues. Në mënyrë të përmbledhur, opsioni i preferuar është ndërhyrja rregullatore përmes ndryshimeve dhe shtesave në ligjin nr. 152/2013.
Opsionet më të përshtatshme për arritjen e objektivave: Sa i përket përcaktimit të opsionit konkret rregullator më të përshtatshëm për realizimin e secilit prej nënobjektivave të identifikuar, është kryer një analizë shumëkriterëshe, në të cilën opsionet për arritjen e secilit nënobjektiv janë vlerësuar në bazë të katër faktorëve: efektivitetit, qëndrueshmërisë, lehtësisë së zbatimit dhe risqeve. Rezultatet e kësaj analize janë pasqyruar më sipër. Në përfundim të analizës krahasimore të kontributit të secilit opsion në arritjen e nënobjektivave përkatës, rezulton se ndërhyrja rregullatore më e përshtatshme është Opsioni 2:
	Kriteri
	Pesha specifike
	Opsioni 0
	Opsioni 1
	Opsioni 2

	Efektiviteti në arritjen e objektivit
	5
	0
	3
	5

	Qëndrueshmëria e opsionit
	5
	2
	3
	5

	Lehtësia në zbatim 
	5
	5
	4
	1

	Risqet (pasojat e padëshirueshme)
	5
	0
	2
	4

	Total
	
	7 (35)
	12 (60)
	15 (75)


Për shkak të natyrës së legjislacionit në fjalë, përfitimet e ndërhyrjes së propozuar nuk mund të shprehen në vlera monetare. Ndryshimet e parashikuara pritet të kontribuojnë në rritjen e efektivitetit të institucioneve publike, përmes rekrutimit të nëpunësve më të kualifikuar dhe forcimit të motivimit të tyre. Këto përfitime mund të reflektohen në mënyrë të tërthortë në përmirësimin e rezultateve dhe efektivitetit në punë, por nuk është e mundur të kuantifikohen në terma monetarë.
Çështje të zbatimit
Shpjegoni se cila strukturë do të jetë përgjegjëse për zbatimin e opsionit të zgjedhur.
Shpjegoni pengesat e mundshme për zbatimin e opsionit të zgjedhur.
Përshkruani masat që do të ndërmerren gjatë zbatimit për të arritur qëllimet e politikës.
[bookmark: _Toc465267003]Ministri i Shtetit për Administratën Publike dhe Antikorrupsionin, në nivel politik, dhe Departamenti i Administratës Publike (DAP), në nivel teknik, do të jenë përgjegjës për zbatimin e këtij opsioni. Në bashkëpunim dhe konsultim me institucionet e përfshira dhe aktorë të tjerë, ata do të jenë përgjegjës për hartimin e akteve të reja nënligjore të parashikuara, si dhe për ndryshimin e disa akteve nënligjore ekzistuese. Hartimi dhe miratimi i tyre do të realizohen brenda një periudhe gjashtëmujore nga hyrja në fuqi e ndryshimeve ligjore.
Paralelisht me hartimin e akteve nënligjore, do të punohet për detajimin e procedurave dhe përshtatjen e proceseve të punës në institucionet përkatëse të administratës publike, si dhe për forcimin e kapaciteteve të aktorëve të përfshirë në zbatimin e procedurave të reja, veçanërisht të nëpunësve të njësive të menaxhimit të burimeve njerëzore dhe stafit të DAP-it në tërësi. Akademia e Administratës Publike (ASPA) do të ketë një rol kyç në këtë proces. Rëndësi e veçantë do t’i kushtohet gjithashtu përshtatjes së sistemit informatik për menaxhimin e procedurave të pranimit.
Ministri i Shtetit për Administratën Publike dhe Antikorrupsionin do të raportojë pranë Këshillit të Ministrave mbi realizimin e objektivave dhe zbatimin e planit konkret të punës, sipas përcaktimeve ligjore, ndërsa Qeveria do të raportojë periodikisht në Kuvendin e Republikës së Shqipërisë mbi gjendjen e shërbimit civil në vend. Të dyja raportimet do të kryhen në bazë vjetore.
Zbatimi i Opsionit 2 është kompleks, pasi, gjatë një periudhe tranzitore, do të duhet të bashkëjetojnë dy procedurat e pranimit në nivelin hyrës: procedura ekzistuese dhe ajo e re. Po ashtu, edhe menaxhimi i Trupës së Nivelit të Lartë Drejtues (TND) do të jetë më kompleks gjatë kësaj periudhe.
Ministri i Shtetit, përmes DAP-it, do të jetë përgjegjës për hartimin e akteve të reja nënligjore të parashikuara, si dhe për ndryshimin e disa akteve nënligjore ekzistuese, të cilat do të hartohen dhe miratohen brenda një periudhe gjashtëmujore nga hyrja në fuqi e ndryshimeve ligjore. Aktet kryesore nënligjore që parashikohet të hartohen nga fillimi lidhen me:
· Procedurën e pranimit në shërbimin civil në nivelin ekzekutiv;
· Procedurën e pranimit për pozicionet e nivelit të lartë drejtues;
· Procedurën e vlerësimit të rezultateve në punë.
Të gjitha aktet e tjera nënligjore do të ndryshohen për t’u përshtatur me procedurat e reja të parashikuara nga ligji. DAP-i do të duhet të përshtatë gjithashtu udhëzimet e nxjerra për zbatimin e ligjit. Hartimi i akteve do të mbështetet nga ekspertiza teknike e projektit “Bashkimi Evropian për Qeverisjen e Mirë” (EU4GG)[footnoteRef:3].  [3:  Good Governance Technical Assistance at central and local level with a focus on Public Administration reform, Public Finance Management and Anti-Corruption.] 

Ministri i Shtetit, në bashkëpunim me Departamentin e Administratës Publike (DAP), do të hartojë një plan pune për zbatimin e ligjit të ri, i cili do të përfshijë:
· Identifikimin e saktë të të gjitha akteve nënligjore që duhet të hartohen ose të ndryshohen, si dhe kalendarin për hartimin e tyre;
· Procedurat e buxhetimit dhe të zbatimit të projektit për përmirësimin/përshtatjen e software-it të DAP-it për menaxhimin e procesit të pranimit në pozicionet e nivelit hyrës;
· Një plan trajnimi dhe rritjeje të kapaciteteve për të gjitha institucionet e përfshira, me qëllim njohjen e tyre me procedurat e reja dhe përgatitjen për zbatimin e këtyre procedurave.
Pengesa të mundshme për zbatimin e opsionit të preferuar mund të jenë vonesat në hartimin dhe miratimin e akteve nënligjore në zbatim të politikës, mungesa e financimit për sistemin software, si dhe mungesa e kapaciteteve të palëve të përfshira në proces për të përmbushur rolin e tyre në procesin e pranimit.
Ndër masat e parashikuara për të siguruar zbatimin e plotë dhe me përgjegjshmëri të ligjit të ri përfshihet organizimi i trajnimeve gjatë fazës fillestare të zbatimit. Këto trajnime do të mbështeten nga DAP-i dhe do të organizohen me asistencën teknike të projektit EU4GG.
Faza e monitorimit dhe vlerësimit
Jepni një përshkrim të përmbledhur të masave të monitorimit dhe të vlerësimit.
Identifikoni kriteret/treguesit për të matur arritjen e objektivave ose progresin drejt tyre.

Monitorimi i të gjithë procesit tranzitor, si dhe monitorimi i përhershëm i zbatimit të ligjit, do të realizohen nga Ministri i Shtetit për Administratën Publike dhe Antikorrupsionin, përmes Departamentit të Administratës Publike (DAP). Progresi do të monitorohet për secilën prej çështjeve dhe objektivave të mëposhtëm:
· Rritja e efektivitetit dhe përmirësimi i procedurave të pranimit në nivelin hyrës të shërbimit civil, përmes rritjes së pjesëmarrjes së institucioneve në proces dhe organizimit të pranimit sipas kritereve specifike të pozicioneve të punës;
· Zbatimi i kritereve dhe standardeve të njëjta për pranimin në nivelin hyrës, si në institucionet e administratës shtetërore që zbatojnë legjislacionin për shërbimin civil, ashtu edhe në ato që zbatojnë Kodin e Punës;
· Ndryshimi i modelit të pranimit për nëpunësit e nivelit të lartë drejtues, përmes rritjes së transparencës, rekrutimit sipas kritereve specifike të pozicionit të punës, si dhe forcimit të garancive dhe mbrojtjes së tyre;
· Përmirësimi i mekanizmave të motivimit të nëpunësve, përmes ndryshimit të modelit të shpërblimeve për arritjen e rezultateve të larta dhe stimulimit të përvojës në punë.
Plani i veprimit do të ndiqet dhe monitorohet në kuadër të procesit të monitorimit të zbatimit të Strategjisë për Reformën në Administratën Publike, në të cilën disa prej ndërhyrjeve të parashikuara janë përfshirë tashmë si masa konkrete. Ministri i Shtetit për Administratën Publike dhe Antikorrupsionin do të raportojë pranë Qeverisë mbi realizimin e objektivave dhe zbatimin e planit konkret të punës, sipas përcaktimeve ligjore, ndërsa Qeveria do të raportojë periodikisht në Parlament mbi gjendjen e shërbimit civil në Shqipëri. Të dyja këto raportime do të kryhen në bazë vjetore.
Gjithashtu, dy vjet nga fillimi i zbatimit të ndërhyrjeve të propozuara, pas zbatimit të tyre për herë të parë, Departamenti i Administratës Publike (DAP) do të hartojë një raport vlerësimi mbi gjendjen e shërbimit civil, i cili do t’i paraqitet Këshillit të Ministrave.
Treguesit/indikatorët që do të pasqyrojnë arritjen e objektivave do të jenë:
1. Numri i procedurave të atestimit të zhvilluara dhe numri i kandidatëve të pajisur me certifikatë; numri i procedurave të pranimit të organizuara nga institucionet dhe niveli i kënaqësisë së tyre me procedurën e re; si dhe ndryshimi i numrit të kandidatëve për punësim në shërbimin civil ndër vite.
2. Niveli i ulët i largimeve të nëpunësve nga pozicioni në të cilin janë pranuar, gjatë vitit të parë pas procedurës së rekrutimit.
3. Numri i lëvizjeve në pozicionet e nivelit të lartë drejtues (turnover), si dhe numri i rasteve të përfundimit të mandatit përpara afatit për sekretarët e përgjithshëm (SP) dhe titullarët e institucioneve të varësisë.
4. Shpërndarja e nëpunësve civilë sipas niveleve të vlerësimit, në përputhje me praktikat e mira dhe duke pasqyruar një vlerësim real të performancës.
5. Bonusi i performancës shpërndahet në institucione dhe shërben si element motivues për personelin.

Raporti i vlerësimit të ndikimit - Shtojca 2/a

Tabela: Vlera aktuale neto në total (VAN) - kostot dhe përfitimet me vlerë monetare të përcaktuar në milionë lekë e zbritur për 10 vjet (Vlera aktuale e kostos dhe vlera aktuale e përfitimit); krahasuar me status quo-në.    

	 
	 Viti  1 
	 Viti 2 
	 Viti 3 
	 Viti 4 
	 Viti 5 
	 Viti 6 
	 Viti 7 
	 Viti 8 
	 Viti 9 
	 Viti 10 

	Faktori zbritës 
	                    1.00 
	                 0.95 
	                  0.91 
	                 0.87 
	                 0.82 
	                 0.79 
	                 0.75 
	                   0.71 
	                  0.68 
	                    0.65 

	Kosto për buxhetin - një herë
	0              
	0 
	0 
	0 
	 0
	0 
	0 
	 0
	0 
	0 

	Kosto për buxhetin - në vazhdimësi
	0               
	0            
	0             
	            
	            
	            
	            
	             
	             
	                

	Kosto për bizneset - një herë 
	0              
	0 
	0 
	0 
	 0
	0 
	0 
	0 
	0 
	0 

	Kosto për bizneset - në vazhdimësi
	0             
	0           
	 0         
	0          
	0           
	0          
	0           
	0           
	0            
	0             

	Kosto për grupet e tjera - një herë
	0 
	0 
	0 
	 0
	0 
	0 
	 0
	0 
	0 
	0 

	Kosto për grupet e tjera - në vazhdimësi
	0    
	0 
	0 
	0 
	 0
	 0
	0 
	0 
	0 
	0 

	Kosto në total 
	0            
	0           
	0           
	0          
	0           
	0          
	0            
	0           
	0            
	0             

	Kosto e zbritur= Kosto në total x Faktori zbritës
	0            
	          
	         
	          
	           
	           
	           
	           
	              
	              

	Përfitimet për buxhetin – një herë
	0 
	 0
	0 
	0 
	0 
	0 
	0 
	0 
	 0
	0 

	Përfitimet për buxhetin – në vazhdimësi
	0             
	           
	          
	          
	           
	           
	           
	           
	            
	             

	Përfitimet për grupet e tjera – një herë
	0 
	0 
	0 
	 0
	0 
	0 
	 0
	0 
	 0
	0 

	Përfitimet për grupet e tjera – në vazhdimësi
	0 
	0 
	0 
	0 
	 0
	0 
	0 
	 0
	0 
	0 

	Përfitimet për biznesin – një herë
	0               
	0 
	 0
	 0
	 0
	0 
	 0
	0 
	0 
	0 

	Përfitimet për biznesin – në vazhdimësi
	0               
	0              
	0              
	0             
	0              
	0               
	0             
	0              
	0                
	0                 

	Përfitimet totale
	0             
	0            
	0          
	0          
	0           
	0           
	0           
	0           
	0            
	0              

	Përfitimi i zbritur= Përfitimi në total x faktori zbritës
	0             
	0           
	0           
	0           
	0           
	0           
	0           
	0            
	0              
	0             

	Vlera prezente aktuale e përfitimit në total
	0 
	 

	Vlera prezente aktuale e kostos në total
	0  
	 

	Vlera Prezente Neto Aktuale (VAN) = Vlera aktuale e përfitimit në total – Vlera aktuale e kostos në total
	0
	 



Raporti i vlerësimit të ndikimit - Shtojca 2/b 

Tabelë: Vlera aktuale neto në total e çdo opsioni   

	Opsioni
	Vlera aktuale në milionë lekë
	Vlera aktuale neto në milionë lekë

	
	Kosto
	Përfitimi
	

	Opsioni 1
	0
	0
	0

	Opsioni 2
	0
	0
	0

